url: =Nungzui hoih leh kikhelna ~ Pau Khat Suan :: ZOMI DAILY\nposted on 27 August 2018 at 8:23 am Lomkholna: News, Paukhatsuan, Politics\n“Nungzui hoih” cih kammal zatna kidop huai, hun mahmah ta hi. Ki zangkhial lua ahihman in i society kisia hi. Ngaihsutna dik theilo hi.\n“Nungzui hoih” cih kammal ii a khiatna, definition diktak tello pi a, sia hai leh makai gina lo pawlkhat in mipi tung ah thuneihkhum nopna tawh deihkaih gawp a a gen denkeei man un, innocent mipi tampitak ngaihsutna lam pialsak khin hi. Na khempeuh a “Yes” aci denkeei lel “Yes man” pen “nungzui hoih” a gen, mipi in zong ahi mah sakha tazen hihang.\nI telloh thu tampi genloh hoih zaw thamtham hi.\nSiate leh Makaite hih kammal zat ong siam un.\n“Yes man” pen sawltak maimai ciang, general worker ding lobuang a kimanna om kilkel lo ahihlam theihhuai hi.\n“Yes man” bek nungzui leh kipawlpih ding a deihbekna pen dictatorship/uk cip nopna lungsim hi. Makai gina lo hi. Zuihtak cinglo hi.\nKhanghamte zahtak ding, thumang ding cihpen hoih hi. Ahih hang khanghamte in makai ding cihna hilo hi. Na khempeuh ah u-zaw zahtakna pen innkuan sung ading in ahoih hi a, inn pualam ah kizang thei khin denlo hi.\nNa khatpeuh a semngeite bek in a semthei ding a ngaihsutna pen haina hi. A semngeite bek sepsakna in kikhelna pianglo sak hi. Nisim naisim, minute second sim a kikhelden leitung ah kikhelna a omkei leh khantohna om ngeilo hi. A kikhelkhel leitung ah a kikhel ngeilo na khempeuh a kikhelte’n paisan hi.\nKikhelna a sung in a zolo mite, nunggual ah koihhuai hi. Hun kikhel tawh kizui a a kikhel theite mi hampha leh khantohna manawh ahi hi. Zia a kikhel theihkei leh a kikhelthei zia tawh kilaih kul hi. Ami in a zia a kheltheih kei leh azia khelna ding in ami laih kul hi.\nKhuahun zui a pilvangtak a kikhel ding pen “Yes Man bek nungzui hoih a ngaihsutna” khelna pan i pat ding kisam hi. Pau Khat Suan\nThuneihna leh Minam\nThuneihna in Minam tawisang a hamphatna ngahsak ahih lam numei naupang nangawn in hilhhilh gengen kullo a i tel mahmah hun ciang Zomite i politics lungsim puakzia, thu ngaihsutna leh ki makaihzia ong kikhel ding hi.\nPrevious: Itna tawh a kilam innkuan\nNext: A theihhuai upna laang (No. 10) ~ Langh Khan Mung


timestamp: atn

url: =Tonh Thu (4) ~ Awn Za Pau :: ZOMI DAILY\nposted on 26 November 2015 at 9:52 am Lomkholna: Article, Awnzapau, Ngeina\n(8) Taitehte’ antawi piak ni\n(d) Nitak nai 4PM hun khawng ciang in sialgawh kipan ding hi ta hi. Tua tonna ding sial pen misam tangvalte in a ton ma ni nih ni thum sap in a tong dingpa’ inn nuai ah khihsa in koih hi. Sial go akicih hang in a ki-ommaih pih kimawlpih hi bek aa, Tulpi /Siampi pa’n phuisam kawm a, tei tawh a dawt ma in si zenzen leh a dang a zon kul ding hi.\n(g) Tonh ciang aa, sial gawhna ding sial khau pen a tong innteekpa’ zawlpa’in khau sat ding vaipuak nei hi. Tua amaa lak khautang khau heek lamgiat sau khepnih suah tawh sial kikai ahi hi. (azom omlai hi…) Agelh: Awn Za Pau\nPrevious: Kumpi Solomon in khangnote a thuhilhna ~ Dr. Ngul Khan Pau\nNext: Vaphual mul pulh nailo ~ Hau Za Cin


url: =India ah Zomi omloding ~ J. Thang Lian Pau :: ZOMI DAILY\nposted on 30 July 2010 at 3:05 am Lomkholna: Article, Thanglianpau\n‘India-ah Zomi om lo ding’ cih tawh kisaiin i kikupnate pen thupi ka sa hi. Zomi i itna leh i lapsannopna kilang ka sa mahmah a, lungdamhuai ka sa hi. Hih tawh kisai ken zong kuppihnop kong nei hi.\nIndia-ah Kawlgam zah mahin Zomi om hi. ZRO, Zomi Council leh a dangte India kumpi in thei bek tham loin kihopihpih khin ta hi. Om lo ding cihna Census tawh kisaiin bel Zomi kicih ding pen tu tadih adingin a hun nai kei tam ci ing.\nBang hang hiam cihleh, India paizia pen a tuampi khat ahih man hi. India kumpi in khamtungmite a recognized-na Scheduled Tribe (ST) cih nei hi. Tua nuai-ah ‘Other Backward Class (OBC)’ om lai hi. Mizoram bangah Gorkhali/Nepali tam mahmah mahleh ‘OBC’ dinmun zong ngah zo nailo uh hi. India-ah minam kici tam lua mahmah ahih manin OBC dinmun bek zong ngah haksa cihna hi. Bang hang hiam cihleh, India kumpi in ST hiam OBC hiama a recongnised peuhpeuh pen hamphatna/khualna tawh vuk khin ciat hi. Tua ahih manin India kumpi in minam kici khempeuh recognition a piak ding baihlo hi.\nIndia hong kumpi in hong recognized-na dinga a zat ‘Tribe’ a hih lai taka i nation min ZOMI pen tribe khat va suahsak, cihlam thu tuamin koih ni. Zomi zat ding a lem nai lohna point thum gen phot leng –\nZomi min tawh tribe recognition ngah masa lo-a Census-ah Zomi i kicih hang khiatna nei lua lo ding hi. Bang hang hiam cihleh, India kumpi in recognition a neilo namte politics-ah development-ah awlmawh thei taktak lo hi. A mihing tamin, kithutuakin, husa nasia tak bawl zo hi leng bel a dan khat om ding hi. Tribe recognition a ngahte politics-ah, sangkahna-ah, kumpi nasep zonna-ah kumpiin quota bawlsak, huhna pia, theisiamna pia cih bang hi. Tua hi keileh mihing tam mahmahna India-ah a general-in phu ding hi leng, kumpi nasep ngah zo, competitive exam phu zo kitawm mahmah ding hi. Tua hi a, tribe recognition ngah masa lo-a Zomi min tawh kalsuan pen baih lo ding hi. Paite min tawh recognition i muhma-in Mizo tribe hihna zanga a paipai thei i hizaw hi.\nMizoramah hun sawtpi pek, 1980 khawng pan Paite min tawh tribe recognition kigen a, 2003 kumin kingah pan hi. Tun tua zang kei kik leng kum 20 val i buapih pen a mawkna suak ding hi. Mizoramah eimite gammang khin lua mahmah uh a, Paite cih bek thei uh hi. Paite sungah zong kaihkhop ding a haksat lai tak vua Zomi va genpih tohtoh pen kithuap lua mahmah ding hi. Tua banah i vekin i kilomkhawm zong a tam nai het lo ten, census-ah Paite a kici pawl leh Zomi a kici pawlin kikhen leng kitawmsuah mahmah ding hi hang. Nungin, Aizawl Radio Station-ah Radio programme I ngetna-ah mi tawm lua i hihna hangin hong kipia thei nailo cih thu kong pulak ngei zo hi. Paite pen Zomi nuaia tribe khat a hihna i san ciat khit nungsang bang phamawh lua ding hiam a ci hi ing. A mun a mual zuia Paite i kicih hang Zomi i hih lohna omlo hi.\nCensus-ah i kidawk pen hamphatna i deihna a hih mah bangin, Zomi min tawh hamphatna taktak i ngahna dingin Zomi min tawh tribe recognition ngen ding hi leng, a phu dingin husa i nei zo tam, bang tan a sawt tam? Ei sung pan Zomi a kici thei nailote hong kihel lo ding bang hileh, Zomi kideidanna a hizaw tam? cihte suut huai hi. Tua hi a, Zomi sunga tribe tuamtuam ten i nation min Zomi hi cih i san ciat khit nungsang Zomi pen legislative power i neihna gam khat i sat khit zawh cianga i zat dingin hawi khinkhian zaw leng i kithutuahna pen hizaw lo ding a hiam cih ngaihsut huai hi. Legislative power i neihna gambeu khat beek i sat khit zawh ciangin Zomi leh Zogam kizuun thei pan ding hi. Gam nei masa loin gam leh minam kizuun thei hileh gam neih manphatna om ding a hiam, cih kei muhna hi.Bang teng hileh Zomi sungah tribe tuamtuam a om ding ngeina hi a, tribe min tawh kalsuanna ding munte-ah tribe min tawh kal a kisuan zongin Zomi hih lohna-in ngaihsun kei ni, kikhilkhopna Zomi buaisakna-in nei kei ni.\nJ Thang Lian Pau\nPrevious: Zomi Khangthu (AD 1900 malam) leh (AD 1900-1980 kikal) ~ J. Thang Lian Pau\nNext: Kimpu leh Kimpi – 1 ~ Hau Za Cin\nLamka thupiang tawh kisai kikup nading sapna ~ Dr. Ngul Khan Pau\nZAM Thupuak :: 01 January 2017\nKawlgam Kumpi Thak ~ Pu Thangboi


url: =Biakinn sungah mivomte 9 a kaplumpa thukhenna kipanta ~ TK Lian :: ZOMI DAILY\nposted on 9 December 2016 at 8:04 pm Lomkholna: News, Thangkhanlian, World\nDec. 9, 2016: South Carolina State sunga om Charleston khua-a Emanuel African Methodist Episcopal Church ah June 17, 2015 in mivomte 12 in Bible study a neih lai un tuate lakah tawl khat va tu-in a thau tawh mi 9 kaplum in, mi thum that loin a hing khawi Dylann Roof tualthahna vai thukhenna Wednesday in kipan ta hi.\nSouth Carolina state pen minam kideidanna a nasiat mahmahna mun hi a, Dylann Roof tuahthahna tawh kisai sih daan pia ding maw cih thukhen ten a deihna uh leh a ngaihsutna uh kituak thei lo ahih manin “hung jury” kici hangin tu dong a kidaih den leh a awkcip den lai ahi hi. Hih banga a mulkimhuai tuahthahna a pian’ kum khat leh a kim bang hi dek ta a, zanhal in Charleston ah jury selection leh opening statements kici Dylann Roof tuahthahna thu “penalty trial of Dylann Roof” kici pan tan ta thong sam hi.\nRoof in a mi thah ma-in zong online manifesto ah mikangte a humbitnopna thu khah khia in, Confederate lan (flag) tawh maan a kizaihna khah khia hi. Roof in Emanuel African Methodist Episcopal Church sungah a thau kap lai-in mivomte kona kammal a zatte, a mi thahna a deihna leh mivomte leh mikangte kikal-ah tualgal a pianna ding a deihna leh mivom ten hong uk khum hi ci-in a deih lohna thu a gen teng teci pangin mi thum a hing khawi ahi hi.\nRoof in mivomte kua a kaplup ma kha nih in North Charleston police officer Walter Scott in mivomte thau tawi lo taxi hawl Michael Slager kici traffic stop panin a tai leh na kaplum hi. Michael Slager kithahna vai thukhenna Monday in man ta napi thukhena kician pulak khiatna (verdict) om loin bei a, tua hangin Charleston a daih hangin kitelsiam lohna khang kik leuleu ahih manin state prosecutor ten thukhenna neih kik (retrial) ding ci uh hi.\nRoof gum thukhen ten (lawyers) Roof tungah sih daan a kipiak lohna dingin federal prosecutors ten a thukim leh mawh hi ci-in na kipiakhia ding uh hi a cih hangun federal prosecutors ten a ngetna uh nolh hi. Prosecutors ten Roof mawh hi cih theihna ding thukhenna ni 6-7 bang hun la ding hi a cih hangun defence lawyer David Bruck Roof’ case in hun sawt zaw la theih ding hi ci hi. A beisa nipi kal in Roof in kei leh kei kigum (defend) ning ci-in amah a gum sitnite na tawpsak a, ahih hangin Monday in guang kik hi.\nRelated posts: Malaysia gamsung aom Kawlgammi te kidop huai semsem ~ ZD\nRoof in federal court ah ngawhna (charges) 33 a tuakte lakah hate crimes leh obstruction of religion cihte kihel a, State prosecutors in mi 9 a thahna hangin sih daan piak theihna dingin “second death penalty trial on nine murder charges,” kici ngawh sawm (plan) uh hi.\nPrevious: Ka Mercedes mawtaw sangin ka nuntakna lazaw un ~ ZD\nNext: Malaysia ah Kawlgammi nasemding kipuaksawm nawnlo ahih manin FMM te patau ~ ZD


url: =Leitung in "the lungs of the world" ci-in a ciapteh Amazon meikatna tung pan bang theih tuamna leh hih thu ih theih hangin bang phat tuamna ngah thei ding ihiam? | Radio Veritas Asia\nLeitung in "the lungs of the world" ci-in a ciapteh Amazon meikatna tung pan bang theih tuamna leh hih thu ih theih hangin bang phat tuamna ngah thei ding ihiam?\n- Amasa in amazon rainforest pen Brazil gam lam aa om ahi hi. leitung huih diikna (tuap) aki cih mah bangin, ih nuntakna dingin leitung bup in ih diik ahi huih khempeuh pan percent 20 pen hih amazon pan a kingah hi ci-uh hi. Tua khit ciangin nungtakna nei tan 20 val bang pen hih mun ah om-in teeng uh aa, inn bang aa aneih na uh hi ci hi. Tua bek tham loh in ih tuinek, ih tuidawn ahi zong leitung bup aa om tui khempeuh seh 5 suah leng seh 1 pen hih amazon pan a kingah hi cilai hi. Tua ahih manin hih amazon pen eite aa dingin gamlak singkung pona mawk hilo in leitung ii huih diikna akici ahi hi.\n- Amazon meikang hangin ei mihing te ahi zong tua sung aa om nuntakna nei tampi in, inn neilo bek thamloh sihna zong thuak uh hi. Amazon pan meikhu ten akiim aa khua te ah kizel mangin khuamial bang liang hi cilai uh hi. Hih amazon gamkatna in ei leitung mite aa dingin ih huih diik, ih tuidawn leh ih nuntakna aa dingin tampi suplawh kha ding hi hang.\n- Tua hi leh gamkatna bulpi in bang hiam cih en leng, ei mihing te huaihamna hang hipi pen ding hi. Singkung te phukin van tuamtuam bawl tham loh ongsii kung, buangnaii leh nektheih singgah kung anei ten kumkhat khat vei agah zonawnlo/ aki zang thei nawnlo singkung te phukin a halna pan meikuang phelh zo nawnlo ahih man un akiim apam a lawh na pan hih bang supna lianpi hong piang hi ci uh hi.\n- Tua hih leh hih Brazil pek aa om gamkatna gen in tua tawh ei bang kisai hiam?, cilo zaw in hih thu piang pan bang pilna la thei ding, koicih kidawm in bangci mapang thei ding cizaw ni. Bang hang cileng tuhun ei lam zong en to lehang tuikhang- tuiciin tung, lei leh mual cimin khua te vukcip aa haksatna leh supna tampi hong om tektek hi. Tuate en leng atam zaw thu (a hang) bulpi in singkung phukna, gammei halna te hang aa guahzuk ciangin leitang anang ding bangmah omlo ahih manin hih bang supna dahna a thuak ih hih manin kua sep ding kua tavuan cilo in singkung lopa leh ihkiim ihpam ih kepcing ding ei mimal kim khat ciat tungah tavuan om hi cih kiphawk sak hang.\nLai let kik : RVA


url: =Grab Taxi hawl pasal khatin Passenger numeikhat buan, palik te’n mankhiapah :: ZOMI DAILY\nposted on 12 June 2017 at 1:55 pm Lomkholna: Malaysia, News, Sawltak, World\nMalaysia, Selangor State sungah Grabcar (Grab Taxi) mawtawhawl khatin Passenger numeikhat zawhthawh thutawh buan “Rape” cih Bernama pan kiza hi. Tua Grabcar ahawlpa pen zanni in Police te’n mankhia theipah uhhi.\nHih Grabcar Driver pa’n ama mawtaw asaap Passenger numei khatpen Bandar Putra Permai, Seri Kembangan, Selangor sungah apaipih laitak in mawtaw sungah buan cimawk hi.\nSerdang Police chief ACP Megat Mohamad Aminuddin Megat Alias in agenkhiatna ah Grabcar Driver papen kum 30 aphakhin khat hi a, zanni nitaklam 10pm hunpawl in akimankhia cihi.\nSerdang Police Headquarters panin “Serious Crimes Division” kici Team khatte’n Sunggai Buloh sungpan in hih Grabcar Driver pa amatkhiat uh ahihi.\nVideo: GrabCar driver accused of rape remanded\nBuan athuak numeinu pen kum 29 aphakhin khat ci hi. Numeinu pen zu khamlua mahmah in, zingsang 4am hunpawl in innciahding in Grabcar sam cihi. Grabcar hawlpa inzong tua Passenger numeinu pen mawtaw sungah abuankhit ciangin a innah khasuak vevesam cihi.\nPolice te’n Grabcar mawtaw hawlpa ii amawtawzat Myvi Car khatleh apuansilh teng matsak uh cihi.\nMegat Mohamad Aminuddin in agenkhiatna ah tua Grabcar mawtaw hawlpa pen “Section 376 of the Penal Code” tawh thu kibawlding a, amawhna kiciantak in aki muhkhiatleh thong kum 20 akiatding banah tawsat zong thuakding cihi.\nNungsungteng Uber Taxi te buaina vai vive kizom ngekngek ihcihleh tu’n Grabcar tezong hongkipan litlit leuleu hi. Sawltak #zomidaily\nPrevious: Kim Jong-nam aki suamlup laitak in avanlak ah US$120,000 om kici\nNext: Brazil gamsung ah guta khat atalbo ah Tattoo tawh guta ahihlam kigelhsak\nBang semding, bangci sepding ~ Hau Za Cin


url: =USA, Nashville pan Rev. Eddie Ngin Hang (Mualzang, Thawmte) in hongnusia :: ZOMI DAILY\nUSA, Nashville pan Rev. Eddie Ngin Hang (Mualzang, Thawmte) in hongnusia\nposted on 25 September 2020 at 9:36 pm Lomkholna: Dahpihna, News, ZIUSA\nMangpha Rev.Eddie Ngin Hang (Kum 67) Thawmte Beh – Mualzang khuami Nashville, TN USA aa ateng Rev. Eddie Ngin Hang in abeisa September 22, 2020 in sunglam damlohna tawh hongnusia chih thu izak man in ZIUSA kipawlna mintawh dahpihna i pulak hi.\nSia Hang pen Zomi Innkuan Tennessee ah member khat leh ZIUSA Genvai member onglut ni 4/30/2019 akipan tunidong active member khat ahih manin thumeilet zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nSia Hang luanghawm tawh anunungpen hunzatkhop ding hong tungding Saturday September 26,2020 in (ZBC) pawlpi makaihna tawh 4930 Nolensville Pike, Nashville TN, 37211 ah Memorial Service bawl khit ciang, Rev. Thang Za Pau in han ah vuina nei ding hi.\nSia Hang hong nusiatna hanga adahakap alungleng khuangai Innkuan pih tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh Mun Mang (Genvai tanupi – Zomi Innkuan USA, Inc.)\nR.I.P. Rev. Eddie Ngin Hang\nKong it mahmah ka gang aw, ka pu zong nahi-a, ka gang zong na hi hi. Leitung nuntak na hu atawpna sangkha cih ka theih manin kadah mahmah hi. Pasian nasepna ah ahizongin, gam leh minam ading nadeih sak te zong mite’n hong thei khin aa na nasep a zo khin ka ci hi. Zomi te nadeih sak bek hilo, kei mahmah nong itna, nong deih sakna, nong pantahna hang bek tawh hiciang atung kahi hi. Ka khan sungin kong mangngilh ngei kei ding hi.\nMore: Zogam leh Zomi Pharaoh le David\nZato pan nop tuamna na ngah ciang ka Ni khiangah nong kan mahmah zong nong itna lian mahmah hi cih ka thei hi. Anuam in kiho thei suak ihhihmanin tua in ka kha hong muang sak hi. Leitung luah ding kua mah ki omlo, Pasian laitansa ni kua man pelh theilo cih tawh na kilungnuam sak ung. Nang nahih leh TOPA Zeisu tawh mang khawm ta nahihmanin na nusiat innkuanpih te, na tu na ta te, leh na Zomi pih te aading thu hong nget sak lai aw… Gang. Mangpha, zal mangpha. Billy S Kam\nPrevious: Kawlgam Politic huihnun zia ~ Kap Lian\nNext: US kumpi (President) kiteldan Electoral College Votes ~ Muana Khuptong\nA theihhuai upna laang (No. 8) ~ Langh Khan Mung\nKa muhpak US Gamthu pawlkhat – 41\nMipa leh Singliim nuai a Tui\nChristian Hymn te’ tangthu: Pasian’ Bawlsa Khempeuh Inah\n“Bursa Malaysia Building” ah Bomb om ci’n ki patau man mahmah


url: =Zomi (or) I Minam minzatna in a tangzai lo minam lungsim neihna hi lo hi ~ Tual Khan Suan :: ZOMI DAILY\nZomi (or) I Minam minzatna in a tangzai lo minam lungsim neihna hi lo hi ~ Tual Khan Suan\nposted on 30 September 2016 at 11:16 am Lomkholna: Article, Politics, Tualkhansuan\nEimi (ei mi ka cihteh, hih lai/pau zang/tel teng) sungah ei leh ei i ki minlawhna sangin midangte hong min vawh khong i zat ciangin lungsim tangzaina kisa zel hi. “Chin”- (Kawlte hong piak min) peuh, “Kuki”- (Bangali te hong piak minpeuh) zangin minam vai sem leng, nampi lungsim in i koih hi. Ei tualsuak min leh ei ma pianpih min zangte pen lungsim tangzang zolo mite in i koih lai hi. Minam a ding nasepna tektek hi napi’n, min zatna zui in namneu lungsim, nampi lungsim cih tawh min i vawh mawkmawk thei hi.\nKawlgam vai Democrarcy movement sung a kipawlna tuamtuamte ( a diakin Kawlmi a tamzaw tawh kiphuan kipawlna) in zong a mau (Kawl minam)te in Kawlgam bup huam a na sem hi a, ko pen National politics siksan a nasem hi ung, ci’n a tangko den uhhi. Tua bek hilo in, minam tuamtuam ( Kawl mi a hilo Kawlgam sung minamte) kipawlna pen a tangzailo minam lungsim ( Kyinmyiagdeh amyotayi wada) ci’n min vawh den uhhi. A taktak in cileng, Kawlgam sungah minam tampi om hi a, Kawl minam leh Kawl minam a hilo minam dangte kibang lo a hihna pen en lo ban-ah, a mau minamte (Kawlmi a hilote) a ding na sem a hihna uh theihpih lo in, a mau minam a ding a sepna uh pen a tangzai lo minam lungsim ci’n min vawh in ko bawl den mawk thei uh hi. Tua mah bangin eimi sungah zong, i tualsuak min zanga minam vai a sem kipawlna pen a tangzailo lungsim neihna in kimu a, minam dangte hong piak min (Chin/Kuki) peuh tawh kipawl a nasep khop pen lungsim tangzaina/picinna peuh in kigen in, mipite tung kitang ko den thei hi.\nTu hun mahmah in zong eimi sungah a kisang khial mahmah khat in “Zomi” lungsim nei a nasep pen namneu lungsim neihna, a tangzailo minam lungsim cih bangin kisang lailai hi. Tua bang a i sanna zong, eimi sung pan mahmah makai veteran politicians ( wayin ngaingngagyi tama) a kici pawl khatte mahmah in zong, “Chin” or “Kuki” min zatna pen national politics ( amyota ngaingagyi) ci in kitangko den a hih man zong hikha ding hi.Tua pen mipi lungsim i heina khat hi gige dingin ka um hi.\nEimi te’n Kawlgam sungah minam vai i sepnop leh pen i min ding in “Chin” mah zat ding hoih pen hi, cih pen mi a tam zaw in ngaihsutna nei hi. Bang hangin tua bang kici hiam cihleh, Kawlgam kumpi in eimi te pen Chin in hong ciaptehsa a hihman in kikhek theilo cih a hizongin kigen den hi. Hih thupen a khialh hetlo hangin logically takin enleng mantak lo hi. Bang hang? 1896 kum in Mangkang kumpi in i gam hong laktak teh, “Chin Hills Regulation Acts,1896 hong gelh uh a, tua i huam sungah tulai tak a, Chin State sunga teng minamte, Naga minamte, Mizo (Lushai) minamte cih bang a huam a hihi. Tua bangin Chin Hills Regulation Acts sungah Naga te, Mizo te pen Mangkangte’n “Chin” ci’n a ciamteh zenzen uh hangin tuhun takteh a mau pen Chin hilo uh a, Naga, Mizo ci’n a mau min mah zangin Kawlgam sungah minam vai tampi tak sem thei uhhi. Tua a hih manin Kawlgam sungah minam vai sepna dingin minam dangte hong ciamtehna min a hi, “Chin” bek zat theih, “Zomi” mintawh kumpi’n hong theih kei cih pen man taktak lo hi.\nMinam min leh minam hong pian khiatna pen ei Pasian thu um mite in i theihsa ahihi. Piancil laisiangtho sungah Babel tausang kilam tak ciangin mi khat leh khat kammal/pau kibatloh na pan a minam hong piang cih i theih sa tek hi a, hih vai pen Pasian thuthuk siam (theologian) te gen ding koih ni.\nKampau kibang a kigawm khawm minam khat min zanga minam nasepna pen ei leh ei kineu sakna hilo hi. Veteran Politician a kici eimi makaite’n ong hih thu tawh kisai in pilvang huai sa ing. Ei tualsuak minam min tawh nasepna pen a tangzai lo minam lungsim (( Kyinmyiagdeh amyotayi wada) ci’n minvawh sangin minam a ding nasepn taktak a hihna i muh theih ding kisam hi. Tua ban ah, namdang minvawhna tawh minam nasepna pen lungsim picinna a i lakna pen zong etkik huai a, mipi lungsim sungah khaici i tuh sawnsawn loh ding thupi sa ing.\nTual Khan Suan\nPrevious: Lasiam B Muan Ngaihte in Malaysia ah Khuado siim ding! ~ Zomi Quavadis\nNext: “Bursa Malaysia Building” ah Bomb om ci’n ki patau man mahmah\nAustralia ah Laimi khat migilo te’n a mawtaw suhsak ~ ZD\nGoogle te’n Smartphone Company khat ahi HTC leiding\nZo khang tangthu ~ MN Cinpu\nMakai Hoih Makai Picing ~ Hau Za Cin\nThuthak Tomkimcing 11 Oct 2014


url: =KAWLGAM PAN PHILIPPINES AH SANGKAH DING NA HIH LEH! ~ MUC\nKAWLGAM PAN PHILIPPINES AH SANGKAH DING NA HIH LEH!\nAdmin 7:06:00 PM Articles, Colleges and Schools, Thu tuamtuam\nKawlgam Passport (gamdang zintheih na laibu) ih bawl’ khit ciangin, ih lut na ding gam aa leeng ding Vanleng letmat kilei thei pan hi. Philippines pen gamsung lutna – Visa lo (without visa) tawh kipai thei hi. Kawlgam mite aa dingin visa lo tawh aki pai’ theihna leitung gamkhat ahi hi. Tu ni ciang, Philippines gam direct aa atung suak vanleng om nailo ahih manin, Bangkok, Singapore, Malaysia khat peuh peuh ah vanleng kilaih (transit) kha hi.\nVanleng kilaih sung pen asawt leh nai 3 bang kingak kha (tawlnga) hi. A sawtlo-in, direct vanleng Yangon (Myanmar) – Manila (Philippines) a tung suak zeu zeu ta ding vanleng om ding cih thukim na Khualzin na lam vaisai pite’ tungpan in kiza khin hi. Yangon pan Philippines pai ding bang hileng, ei sum kicing neilo ta dingin, vanleng saap (Golden Myanmar Airlines leh Tiger Airways) adang te tawh teh na dingin kiman zaw hi. Khua-ngai siam leng, Internet ah (E-ticket) vanleng saap aki mat mah mah hun (promo) nei uh hi. Tua bang hunte va tuak leng, vanleng saap kiman (cheap) hi. September – January kha sungteng kibawl thei zeel hi. Philippines gam (Ninoy Aquino International Airport) Manila ah ih tu’n tak ciangin, Immigration te’n gamsung lut theih na’ng, om theih pakna ding ni 21 hong ih passport sungah visa hong tup sak uh aa, sum kipia kha lo hi. Tua pan in, gamsung ah khuasak man (visa) aban ban in kila to thei hi.\nPhilippines gam ah sang kah ding na hih leh, Kawlgam pan in, na sang man na sang pan in, na laitan sang pen (transcript of credits)na mark te akiciapteh na leh na lai ong letmat (diploma/certificate) pello-in kisam hi. Tua na te geel (1) Yangon ah sitni lian khat (notary public) bawl pelmawh ding; tua na mankhit teh, (2) Ministry Of Foreign Affairs (MOFA) zum, Nipyidaw ah amau’ theihpihna va la ding, tua te na mankhit ciangin (3) Kawlgam aa’ om Philippine Embassy (tanzung) ah na laite geel (1 teh US Dollar 25 piakkul a, kigawm $ 50 piakkul hi)valak leu leu dingin, amau’ theihpihna (red ribbons)te va ngah hamtang ding cih ahi hi. Hih te nih pen sangkah ding sang naupang khat in neihloh leh bawlloh aphamawh ahi hi. (Hih te bawl masak loh manin, Philippines gam tunteh abuai pawlkhat om hi. Kumpi te’n Biakna sang pan aa ih transcrpt leh certificate te hong bawlsak nuam uh hi.\nTheih ding: Adventist sang pawlkhat te (AIIAS, AUP, etc…, te ah kah ding na hih leh a tungaa zum pai’ nate ah na laite geel vabawlkul lo hi. Tua zum aa te’ theihpih na te aom loh hang-in SDA sangte in hong saang uh hi). Zum pai’ akullo akisam lai: (1) Sang Registrar in, nang ahong pulaakna lai; (2) Pastor khat in nang hong theihna lai; leh na (3) Sang sia ahilai/ngei khat ii hong pulaak na (hong theihna) laite kisam hi, hih thum teng zong keng hamtang in. A bei, akisam leh athu akicing pen in athei nuamte’n MUC-SDAs auditor Pr Langh Khan Suan (Mualpi)’ tapa Sitni no Tg. Dal Lam Thang, LLB’ (Yangon) tungah kidong thei ding hi. (Kawlpi MUC zum nunglian a inn uh ahi hi).\nSangkah hun pen Kawlgam sangkah hun mah tawh kibang hi. June kha pan March kikal sung mah ahi hi. Sang pawlkhat bangah pen June kha aa sang kikah ta ding ahih manin April, May 15 ciang ciang bek sang naupang saang uh hi. June kha alut lian leh laisin kipan lian thei pah uh hi. Sang pawlkhat bel June kha sung teng sanglutna tawh kisai atuam tuam buai lai uh hi. Laisin hun Philippines aa dingin sang hoih aa minthang pawlkhatte (University of the Philipines, University of Santo Tomas - Asia gam sungah sang kumtam pen, luipen pen aa kiciamteh AD1611 aa kiphuan), De La Salle University, etc.,) tu aa sangkum pan kipan in August 2014 pan in sang kum, sang hon kipan pan ding uh hi). A dang te bel June kha mah hilai hi. Na guh ngeek lai mah in kisin baih le cin, na siambaih zaw ding hi. Philippines ah sangkah sawm na hih leh, manglai (English) nasiam masak ding a kisam pi hi. Manglai (English) na siam nai kei leh kha 3 – 5 kikal tungkhol, omkhol in, Manglai (English study) – dingin, sin masa phot thei le ci’n, hoih bel hi. Na sangkah na ding Sangte’n ahong nget uh akisam teng na ap zawh khit ciang bek in, sangkah theihna Student Visa (9’F) kibawl thei pan hi.\nKha khat in sangsum kihel lo, innsaap, tuisaap, meisaap, annek tuidawn man leh atuam tuam tawh US $ 150, 200, 250, 300 kicing hi. Ei’ zatsiam tawh zong kisai ding hi. Mundang, gamdang pan a sumtha lawh te’ huhna leh scholarship nei ih hih kei aa leh nuntakzia pen hamsa mah mah aa, vantung lam bek ih et hun sauvei thei hi. Sang sum pen ei’ sangkah na ding mun tawh zong kisai hi. Private sangte pen a sangsum uh tamman mah mah aa, ahizong in Public sangte ahih leh private sang te tawh teh na dingin kiman zaw tham hi. Sang sum pen ih sanglut cil in, Semester khat (kumlang ai) kipia kha pah hi. A sang te vuah sang naupang khualgam la pan aa akah te’ om’na ding (hostel) zong akoih om hi. Hostel ah om’ na ding aki cing kei leh sang tawh kinai munkhat ah inn kisap thei hi.\nTheih ding: A tunga ka hong gensa laikung, laidal te, na manglai siamna– skills (quality/standard), leh na financial (sum tawh kisai) a kicing ding thupi masa bel hi. A lunglut na om’ uh leh kei tawh hong kizom thei ding hi uh teh. Sang naupang akua mah ciat tha ka hong pia mah mah hi. Ih MUC gam sungaa sangkah sang naupang te in hong hanciam mah mah tek un. Kei tawh innsaap khawm ding kua hong pai ding na hi uh hiam?\nInn saap man ahih leh Peso 1500-2000-3000 – 5000 (US $ 50 – 100) hizaw hi. Hi thei leh 2 leh 3 bang kihawm (share) leng tampi phatuam pah cihna ahi hi. Inn ih saap sawm aa leh amun, amual hoih tak khuadak siam in, teel siam masak ding thupi hi. Inn kiluh sak, Computer laptop kiguk sak, Phone kiguk sak, vanmang, sum mang cih bang a tuam tuam tampi gamdang mi atuak tam mah mah khin hi. Van manpha na neih leh, mite’ mu sak ke’n. Meileng, mawtaw zuih na ah mitam mah mah thei ahih manin deihloh pen in, na phone, na khi, na tau, na suai bilbah, na van manpha neih khat peuh hong kilak, hong kisut in na ot ziah ziah hang, gam mite’n hong ki awlmawhpih khollo ding uh hi. Gammi te’n hong en ngelhngalh lel ding uh hi. Kiging kholh theih tawntung ding thupi den hi. Tua bang atuak khin Kawlgam sang naupang tampi om hi. Tua manin, a na omsa mipihte’(Zomi Innkuan Philippines – ZIP) tungah gamtat luhek zia ding tuam tuam, akipan sang tawh kisai vaite amau te thudot masak hoih pen hi.\nLaisin dan ahih leh ei Kawlgam sunga LST sang leh Kumpi sang pawlkhat te tawh hih gam’ aa laisin dan ki khai ve ve tham hi. Tua manin sang lutcil lam-in, laite haksa kisa ahih manin, hanciam mah mah kul pah cih na ahi hi. Bang hangin hih gam (Philippines) ah tung/pai ka hiam? Bang hangin hih gamah pai ka hi hiam? ih om’na/ih pai’ na ahang pen ih mangngilh het loh ding thupi mah mah ding hi. Na pai’ na pen apha diak in pilna sin ding, pilna ngah ding cih ngiimna hipi pen hi. Tua ahihman in hih gam ah na om’ pen amawk na tawh a om hi het peuhmahlo, second khat, minute khat, nai khat, nikhat, kal khat, kha khat, kumkhat sim in sum kipia pia kha den, sum kibei den ahih manin, mawk om ngam ding hilo hi. Na hun pen manpha tak leh khiatna nei tak in na ngiim na na tut nangin, na zatsiam theih ding kitang sam mah mah hi. Hih gamah na om’ sungin kiman na neilo na tuam tuam (game kimawlna) cih bang te tawh hun na mawk bei sak khak het peuhmah loh ding athupi bel ahi hi.\nNote: A sim kha te’ aa dingin phattuam na khatpeuh aom khak leh cih ngaihsut na tawh kong hopsot (share) ahi hi. Lungdam!\nArticles Colleges and Schools Thu tuamtuam


url: =A Khasiat Huai Zomi Numei :: ZOMI DAILY\nA Khasiat Huai Zomi Numei\nposted on 26 November 2017 at 11:36 pm Lomkholna: News, Thangboi, Zomi\nZomi tangval no khat in Zomi nungak 3 gai khat in gaisak mawk hi. Tua nungak 3 te mun khat a omkhawm uh hilo hi. Khat pen Zangkong ah hi. Zangkong a pen agai lam zong kithei lo a hong suakvat ziau hi. Agil ah zong kilangh hetlo himah tase leh anau pound 6 gik a cidam tak in suak thei hi. Alawm agual teng in lamdang sa in a nu leh a pa nangawn in zong lamdang sa mahmah hi.\nPasian akihtakna tawh anau bawlsia ngam lo in sim paai a anu apa nangawn’ tung ah gen ngamlo hi. Anu apa’ omlohna Zangkong ah asuah khiat dong omcip hi. Anu in asuah lam azak ciang in “Nu” himawk ahih man in zumna hehnate nusia in vanleng tawh hong lengsuk pah vingveng hi.\nLainat lua mahmah kahih man in tuni asuahna zato ah kava pai hi. Pasian in hih LST mun tawh ong hopih hi. Matthai 18:12 – 14\nNote in bangci ngaihsut na hi uh hiam? Mi khat in tuu zakhat nei hen la, a tuute khat mang leh, mualtungah a gamta adang sawmkua le kuate nusia-in tua a mang pen a zong dingin kuankhia ding hi lo ahi hiam? 13 Note kiangah kong genin-ah: Tua a mang tuu a muh ciangin a mang lo tuu sawmkua le kuate tungah a lungdamna sangin a mang pen tungah a lungdamna lianzaw hi lo ahi hiam? 14 Tua mah bangin vantungah a om na Pa un hih naupangnote khat zong a sih ding a deih kei hi.\nMihing te’n bel ih hoihna 99 sang in ih hoihlohna 1 hong ciapteh sak zaw mah taleh Pasian in ih hoihna 1 ciapteh ding sang ih hoihlohna 99 maisak ding baihsa zaw ahih lam ka phawkthak mahmah hi. Pasian in ih hoih man a hong itding hi peuhmah leh a ittak ding khat zong ih om kei hi. Ih hoih loh pipi mah ong it ahi hi. A Ma’ ong Itna in kicing khinlua hi.\nPasian in abawlsa nate en in “Hoih ei” cilel mawk hi. Ei’ hileng “Anak tom lua, asam hoih kei, akeng sang lua, anung kul lua, hua singkungte ahiang hoih kei lua” cihmah bang mah tamsak mahmah ding hi hang. Pasian in bel “Hoih” ci ziau hi. Pasian in hoih acih nak leh ahoih hilel hi. Mite’n hoih ongsa kei zong in Pasian in “Hoih” ong cih nak leh phazo lel hi. Zeisu’ tatkhiatna sisan hang in Pasian’ Mai ah mihoih asuakte ih hi hi.\nLungneuna ding bang mah omlo. Maizum zong kullo hi. Ong koko ong zahpihpih te khawng awlmawh kullo hi. Ong phatphatte nangawn in bang mah ong pia zolo aih teh ong ko te’n ong piazo hetlo kan ding hi. Pu Song Theu in mawtaw tuang kawm in avan apuak keenkaan dan a puak keenkaan ding hilo a Zeisu’ tung ah suat ding hi. “Ka hakol puak nop” ci hi. Ih vangik teng ong puakpih zo ding leh ong puakpih nuam Zeisu bek mah om hi.\nMaizumna leh lungneuna pen Satan’ vanzat hi in tuate khawng kizawh sak ding hilo hi.\nMore: Nupi naupaai khat numeibit Virgin laite bangdan in Hymen sianailo\nCih teng khawng tawh tha vapia ing. A lutung ah khut nga in thu ka ngetsak teh thunget dan ong nuam mahmah ahih man in ka lungdam hi. Pasian in a Nuta un cidamna leh mapaina thupha hong piaksak peelmawh ding hi ci in ka um ngiat hi. Amen.\nKiu khat pan\nPrevious: Kuala Lumpur khuasung atai mawtawpi tungpanin Pipe lumpikhat kiasuk\nNext: Nuntak hun kum (10) sung kilamdan zia\nCing Khek says\n27 November 2017 at 12:33 am\nCik a suak, a pasal ka upmawh khat om.\nDistrict leh State vai ~ Pu Thangboi\nYangon Government in Karaoke Business panin sum tampi ngahding kici\nNungak te simding (1) (Tangval te’n simdah un)\nMalaysia, Cheras ah Motorcycle tawh guta damiah mi 2 kiman\nZAM Thupuak :: 01 Mar 20 (UNHCR minthak ngetnavai theihding)\nZAM Thupuak :: 04 Nov 18 (UN pan RST ki nawhsap)\nTexas tuipinawl ah ganhing lamdang mahmahkhat kimu


url: =Syria gamsung ah Suicide Bomb nasiaktak in kitam, mi 44 si, 140 liam :: ZOMI DAILY\nposted on 28 July 2016 at 10:22 am UTC+9:30 Lomkholna: News, Sawltak, Syria, World\nSyria gamsung Qamishli akicihna munah zanni July 27 ni in Bomb khat nasiatak in puakkhamzai a, mi 44 kapkhamlum cih AFP News pan kiza hi. Hih Bomb apuakkhamsak te pen ih zakzaksa Islamic State Group te mah hi a, asi hizah banah aliam zong mi 100 valtham phading kici hi.\nHih Bomb puakkhampen Syria gamsung ah 2011 khitzawh ahuaisiapen leh mitam asipen hiding in ki ciamteh hi.\nSyrian State Media te genkhiatna ah Bomb kitapna hangin asi pen mi 44 hi a, aliam pen mi 140 bang phading ci uhhi. Hih Bomb kitapzanna munpen Kurdish te ukna sungah ahihi.\n“Syrian Observatory for Human Rights” aki Britain aom kipawlna khat ii pulakkhiatna ah asi pen numei naupang akigawm in mi 48 cizawlai uhhi.\nKurdish Officials te genkhiatna ah hih Bomb puakkhampen amahleh amah aki puakkhamsak Suicide Bomb ci uhhi. Truck mawtawgolpi dimin apuakkhamthei thauvui honkhat tawh mawtaw hawlkhat in apuakkhamsak ahihi. Apuakkhapna gei ah datsi kikoihna pipa honkhat omlailai ahih manin, hih apuakkhampen zong ginngaih mahmah a, asi tezong huaisia mahmah, mulkimhuai mahmah hi.\nAphual ah amukha AFP Journalist khat ii genna ah mite sisan naisan vive tawh kidim uh a, apuakkham mawtaw ii athemnengngeng tawh ki thehthang zihziah cihi. Pawlkhat sitawh apuandim in sangawp in, lungsim kitamzan in ataitaizong om cihi.\nNinthemte meikuang tawh khuveuveu kawmkal ah naupang kapkap aw khawngzong kiza ci’n agenkhiatna te khasiat huai mahmah hi. Syria gamsung pen ngongtatna hongkizom toto laimawk hi. ZD Sawltak #zomidaily\nPrevious: Genting Highlands ah mawtaw kibung, ahawlpa si, adang mi 15 liam\nNext: Malaysia gamsung tunai thautawh ki kaplupna tuamtuam\nAA te’n galvan lakna, Galvan akim in nei khading


url: =Neu Ha hoih leh ~ Dr. Nang Khan Lian :: ZOMI DAILY\nNeu Ha hoih leh ~ Dr. Nang Khan Lian\nposted on 24 August 2014 at 2:58 pm Lomkholna: Article, Health, Nangkhanlian\nKawlte in “kipatna hoih leh a nung ciang lungmuan na om” (asah kaungmah a naung ticha) ci’n thucin khat na nei uh hi.\nMihing nuntakna kipat tung ahi nugil sung ah i om aa kipan leitung ah i suahkhiat khit naupang hun pen mailam i nuntakna ding i limleh dingte tatzia te a kibawl hun ahi hi. Tua hi aa naupang hun pen sing hileh a kisuih laitak hun hi aa, bel ding hi leh bel lim piantheih na ding a kisek laitak ahi hi. Gamtat luhekzia, kampau zialetong te leh cidamna lam ah aki makaihna bang zui in a teek dong a pua suak ding ahi hi.\nTua hi aa kamsung leh ha cidamna lam muhna pan leitung ah hong piangkhiat ma leh hong piankhiat khit naupang khatin a tuah khak ding thute hih theihzah in hanciam in kong at ahi hi.\n(1) Nu gil sung ah om hun (Foetus)\nNugil sung ah a om lai nauno pen ‘foetus’ kici hi. Naupai hun sungin nu in cidamna leh tha om na ding hahkat ding kisam hi. Hih hun sung aa nu i gamtatna bangin naunno in a ngah ding ahi hi.\nNugil sung omlaitak nauno ha a susia thei tatkhialhna (3)te;\n(a.) Naupai zawh kha 5- 9 sung nu in virus (ahklh) lungnoneu khat peuhpeuh te hangin gaplohna damlohna a neih aa leh a sisan sung om calcium leh phosphorus ci (Metal + Phosphoric acid = salt) te kiam in tua in nauno ha kilamzia thanem sak tuam leh kisia sak thei hi.\n(b.) Zatui pawlkhat zatna (gtn. Tetracycline, barbiturate..cihbangte) hangin nauno kamsung leh ha kilam zia siatak thei hi. Gtn. Tetracycline lungnoneuthat na za in nauno ha limlemel te kikhel sak hi. Lungdaihna ding leh ihmuhsuahna ding aa a kizang ahi barbiturates zatui namte in nauno hong suah ciangin mukkaa leh dangkaa (cleft lip and palate) sak thei hi.\n(c.) Kha cinglo aa nausuahna hangin nauno hate thanemsak in ha heng baih hi.\n(2.) A suaktung naungek (neonates)\nNugil pan hong suah ni pan kha 1 dong pen ‘neonates’ kici hi. Nau no kamsung et sak in. Pawlkhatte a maiha tangkhat po sa in suak thei uhi. Hi bang a om leh patau kei in. Lemmawhna omlo leh killing lo cihbang ahih leh hici koih lel in. Nunawi a tawp ciang ahizong a kamsung ah kipet khak na meima liam na muhleh Ha Siavuan te kiang ah lak pah in. Mukkaa leh dangkaa cihte a om leh nauno tha omna ding kinpih in la Kamsing le Ha siavuante kiang ah lakpah in. Naupang hunlai in kibawl leh hoih pen hi.\n(3.) Naungek (Infant) hun\nHih naungek hun i cih pen nugil pan hong suah khit zawh kha 1 -12 ciang huam hi. Hih hun ah naupangha (deciduous teeth) te po nailo hi. Hih hun sung ah naungek ngaplo, cisa lua leh kamsung hani te bawk ahkl san, ciltui kaikai cihte a om leh Ha siavuan ahizong siavuante tawh kilak in. Hih hun ah zong Tetracycline zatui zatloh ding thupi hi. Hih hunpen naupang hate a po ding kithawi hun leh upa hate piangding a kipat hun ahi hi. Hih zatui hangin hate a ngei mel hilo in a naipak, lingmaw mel cih bangin kikhel thei hi. Naupang i kamsung sianthona ding nu in hahkat pih ding kisam hi.\nHih hun sung in naupang maiha tang 8 ( a tung a nuai)te po ding kipan ta hi. Ha po khiatna munte leh a pokhia nailo hani te siangtho sak ding kisam hi. Nu in a khutme ah puansiathem vial in zing le nitak lupma ta ding naupang kamsung siangtho sak in. Nauno in na khat a muh peuhpeuh a kamsung tun in tawp thei, le pet leh nopsa mahmah thei hi. Tua hi aa nauno aa ding a lauhuai lo a tawptheih ding, pettheih ding vante zangsak in. Khutme tawp cihte ahih leh zong pongman mah hi aa, a hih hang a goldong zong sang kha thei hi.\nNaupang hun masa (Early Childhood) Kum 1-4\nHih hun pen naupang khat aa ding a thupi mahmah hun akipan ta ahi hi. Hih hun sung ah naupanghate pen pokhia mangkhin ta hi. Naupang ha a po khiat khit hun ciangin naupang kamsung sianthosak ding pen thupi mahmah hi.\nKum 2 hong phakkhit ciangin hanawtna tawi sak ta in ahih hangin nu in hanawtna tawh nawt pih ding kisam lai hi. Ha za ahih leh betang cia (tawmno cik) bek zangsak in.\nkum 4 cindong khutme tawp, cinpet, leiphen cihte a hihlai leh a kikhelna ding hanciam in. Hih te a hih hun sawt semsem leh kamsung leh ha kilam zia siasak semsem cih ahi hi. Hih hun sung ah naupang kamsung sianthona ding pen nu tung ah vaipuak kinga mahmah hi.\nNaupang kamngei ah meima neu om kawikawi (Herpes Stomatitis), ‘thrush’ kici te lei (tongue) tung leh kamsung a munmun ah a kangmel a bembem (moniliasis) in om kawikawi thei hi. Tua hi leh a manlang pen in Ha siavuante kiang ah lakpah in.\nNaupang ha hoihlohna hangin upa ha te pozia leh kilam ziate siat lawh thei hi. Tua hi aa neulai in melhoih napi gol ciangin haphu, ha kithuap in mel etlawmsak lotuam thei hi.\nNaupang hun lai (Middle Childhood) kum 5-10\nNaupang kum 5 na ah a maihate hong kiling ta hi. Anuihciangin a hate kihal singsong (vang singseng) in om thei hi. Hih pen a ngeina ahi hi. Lunghimawh huailo hi.\nKum 6 ciangin naupang hadong nihna nung ah upa hapi masa hong po khia ta hi. Hih upa hapi masa pen upa ha ahih lam nulepa ten kithei khalo thei hi. Hih hapi masa in khaguh leh maiguh kilamna ah thupi mah mah hi. Hate zong a mau mu ciat ah a pona ding huh hi. A zenzen in heng hi ci aa na muh/theih leh Ha siavuante tawh kilak pah in.\nKum 10 na ah neu hate bei dek ta hi. Upa maihate po kim khinta hi.\nHih hun ah maitang guh a tunglam leh lugulh khanna pen a man ding hi ta hi. Khutme tawpna, khutcin petna cihbang zongsat hoihlo teahih nawnloh na ding thupi hi.\nNaupang hun nunung (Adolescense) kum 11 – 17\nKum 13 kiim hong phak ciangin hadong losiah upahate pokim khinta hi. Maitang guhte pen upa mel hong hi ta hi.\nHih hun ah kamsung sianthona ding thupi semsem hi. Hormorne kici pumpi sung om dat kikhelna hangin hani bawknuam, na nuam sese hi. Tua hi aa hani natna pan kidal na dingin habal (plaque) te hani leh haphung te ah omloh ding kisam hi. Hanawtna i batlohna mun ha khat leh khat kikal te ah ha khau (dental floss) zangin kisiangsak thei hi. Zatui kihel kamkhuahnate zong kizang thei hi. A thupi penpenin nau pangin kamsung sianthona a kin ding ahi hi. Ha po dan manlo, ha kithuap, ha phu in melsiasak cih bang a om leh amanlang penin Ha Siavuan te tawh kilak pah in. Naupang lai in kibawl leh hoih pen hi. Kum khat (2) vei hizo keileh a tawmpen khat vei Ha siavuan te kiang ah kivel tangtang ding thupi hi.\nGamtat hoihlo ahi kuunza, kuunpawng, zu, za cihte in kamsung le hanatna te limpian sak mahmah hi. Nulepa in khamtheih guihtheih te hoihlohna te gen ding leh a zatloh na ding zolbawl ding kisam hi. Naupang hun nunung leh khangno hun kipat tung ding pen na khempeuh a sin nop hun, a theih nop hun uh ahi hi.\nNeuha hoih leh Upa hate zong a hoih ding ahi hi. Upa hate hoihna hangin mel etlawm sak, anhai dan kampau dan man sak cbt.. hoihna hong pia hi. Neuha hoih kei leh Upa ha zong hoihlo aa naupang tung ah hatawh kisai lemlohna bekthamlo lungsim gimna na ngawn piabeh thei hi.\nTua hi aa neuha hoih leh naupang mailam aa ding hoih bek thamlo a kima pam aa om mite aa ding etlawm na pia in nulepa zong lungnopsak hi. Tua ahih manin nule pa in naupang neuhate ahoih na ding hanciam pih ding kisam hi.\nDr. Tg Nang Khan Lian\nZingsol & Ciimnuai Vontawi Siamsin Magazine\nPrevious: Tedim Post :: 23 August 2014\nNext: Nuihna in Cidamna hi\nUS gamsung khualzinna pawlkhat – 66\nTulaai Leitung Thuthang Tuamtuam te Update (Sep 03)\nKa phawkkhak velval kanu kam – 4\nTulaai Leitung Thuthang Tuamtuam Updates March 9, 2015\nMalaysia, PJ vengsung ah mawtawhawl 2 akitotna Video ki khahkhia


url: =London khuasung aom vanzuakna khat meikanggawp leuleu :: ZOMI DAILY\nposted on 10 July 2017 at 2:58 pm Lomkholna: Britain, London, News, Sawltak, World\nLondon khuasung vanzuakna aminthang mahmahkhat ahi Camden Lock Market kicihna munah tuni Monday zingsangtunglam in meikang cih AFP pan kiza hi. Meikuang pen huaisia mahmah, khauhmahmah ahih manin meiphelhding in Firefighter bekbek 70 bangin buaipihkhop mahmah uh cihi.\nLondon Emergency Service te genkhiatna ah meiphelhding in meiphelh mawtaw Fire Engine bekbek 10 aphual ah kipaisakpah ci uhhi. Meikatna munpen Nightclub khat tawhzong kinai mahmah kici hi.\nLondon Fire Brigade te’n Twitter tungah agelhkhiatna ah meikatna pen inndawl khatna, nihna, thumna leh inntungkhuh teng meikuanggawp ci uhhi.\nHih meikatna munpen Londoners khuasung mite bekthamlo, gamdangmi Tourists tezong apai mahmahna aminthang Market khat kici hi. Meikat akitheih ciangin Photo kizaihpah ngeingai in, Social Media tungah ki thehzakpah hi.\nJoan Ribes akici kum 24 aphakhin meikatna agei panin amukha khat ii genna ah meikuang pen manlang mahmah hi ci’n Press Association te tungah genkhia hi. Meikuang pen huihlak ah lengzalzal liangin ageinai teng kilawh zatzat cihi.\nVideo: Huge Fire Breaks Out at Camden Markets in London – BREAKING NEWS\nHih meikatna ageinai tengah mipi te’n en ngeingai uh a, ahi zongin asungah Restaurants leh Kitchens khawngzong om ahih manin, apuakkham khatpeuh aomding ki patau mahmah cihi.\nLondon Ambulance Service Spokeswoman khat ii genna ah meikatna munah Clinical Team Leader leh Hazardous Area Response Team tezong kipaisak cihi.\nRelated: London khuasung meikatna hangin mi 12 sikhin, zato ah mi 78 kikhoilai\nHih thuthang akigelhhun ciangciang asi aliam bangmah zakbehna omnailo a, zato ahzong akipuak kuamah omnailo cihi.\nLondon khuasung ah abeisa in meikang pen kilimzak ngeikhollo himahleh tunai meikangvai hongkinawh simpian hi. Sawltak #zomidaily\nPrevious: Malaysia, Sarawak State sungah Oil Tanker khat puakkham in meikuanggawp\nNext: Nupi khuazalo khat ahotkhiatna hangin ataklam khe meileng in gawitansak


url: =Zaitha hong dimm pakpalhno: Dim Sian Nem :: ZOMI DAILY\nposted on 16 December 2017 at 10:03 am Lomkholna: News, Zingsol, Zomi\nTuni pen nidang mah bangin ka nasep (Kumpi nasep) sem ding vai in ka khun khia hi. Zingni angeina bangin hong suah hangin tuni kei aading in thanem na ni tawh hong kibang zaw tham hi. Ahang in ahihleh it le ngaih lawmte tawh kum khat tawntung ka vaihawm uh khualzin ding vai ah, inn vai lo vai le zum vai hang in ka kihel theih loh man ahi hi.\nLunglen khaungaihna tawh tuni ka tungsun ni asawt phadeuh tawh hong kibang hi. Online hon ding zong ka tha anem hi.\n“Kiling … kiling …” messenger pan message hong lut veh e.\nZingsol Khualzin pawl messenger group sung pan ahi hi.\n“Guai te aw … Zingsol Khualzin Pawlte Phaileng khua ih pai na phawk lai uh hia?” ci in ih sanggamnu ahi Lia Dim Sian Nem ii marn hong ki khak ka mu hi.\nHih marn ka muh ciangin ka lunghong lawpsak hi. Hih messenger group sung pan in ka lungdamna te uh hong kilawh hi.\nAngtanna le kipakna nuihmai te ka maitang tung ah hong kidim hi. Den aa ka thanemna meeipi zing teng hong veng hi. Tuni ka nasepna ka masuan pen lungnopna ni hong suak kik cih ding hi.\nPakte a po sa hi\nPakte aci hoih hi\nPakte puah ni\nPakte thaza pia ni\nPakte ahoih thei pen in palhkhia ta hen\nKua kua in pak asuan zong in…\nTua akisuan pak in ahoih theih tawp in apalh nading in eite in panpih ding vaipuak ihnei hi.\nPak ahoih theih tawp in palh khia hi. Zaitha hong dimsak pakpalhno khat ahi hi. Sanggam nu ahi Lia Dim Sian Nem ii hanciamna le a lawhcinna pen Zingsol in angtan pih mahmah hi cih thu ahi hi.\nLaigelh – Peter Suumpi\nAbeisa October 8, 2016 kum ah tungkik pak ni.\nTedim pan in Phaileng khua ah Zingsol tanu ten sangnaupang te thapiakna nei\nOctober 8, 2016 ni in Tedim aa om thei Zingsol tanu te in Phaileng khua ah sangnaupang te thapiakna nei uh hi cih thu kiza hi.\nTedim pan Zingsol tanu mimal 6 kipai thei in Phaileng khua ah hausa lui ahi Pa Zen Heh Thang inn ah Phaileng khua nulepa le sangnaupang vekpi gawm mimal 50 kim te tawh kimuh khopna le tha kipiakna nei uh hi.\nTg Cin Sian Mung in Pilna ii thupit zia, amau ii pilna zon zia, le khua le tui khantoh theih nading ih khua aa zato sia le sangsia (Kumpi nasem) aa hong om te ih lungkim sak ding athupitna te cih akipan, Sia Suan Sian Khai in mihing te ih sungtawng aa ih lungsim puak zia ii thupitna cih te genna nei hi. Dr Nang Khan Lian in Isreal minam te khantohzia le amau lai bang ci sim uh, bang zah aa thupisak uh cih te aakipan Sianu Cing Van Kim in pilna hahkat tak aa zon ding athupitna le ama ii pilna zon zia te genna nei uh hi.\nSianu Nian It Nuam in nulepa te in naupang te pilna zonna ah bang ci panpih ding, bang ci bang in lamlak ding cih te genna nei in Sia Peter En Lam Suum in pilna zonna ah lungkiat hetloh ding pilna zonna ah nulepa le sangnaupang te ii tuahkhak theih haksatna te bang ci kantan ding cih thapiakna genna nei uh hi.\nZingsol tanu te in thapiakna gen zel in inntek te in amau haksatna le amau theih nop te dotna nei uh in naupang te’n mailam ah pilna alunggulh theih nading bang ci pattah ding naupang te in pilna zonna ah akisam bulpi (အေျခခံ)angah theih nading bang ci pattah ding cih dotna le kikupkhopna te nei zel in hihbang in hun kizek hi.\nInntek hausa lam te in Tedim pan akuan khai Zingsol tanu te aading sum 10,000 ks piakna nei uh aa tua sum teng pen Zingsol tanu te in Phaileng khua aading in citpiakna nei kik uh hi.\nHih bang thu hong pian theihna ahang pen Phaileng hausalui pa ahi Pa Zen Heh Thang in akhua uh ah tan 10 gualzawhna ngah mi tawmlua in naupang te tha hongpia ding khangno lunggulh ung acih laitak Zingsol tanu te tawh kithuzakna aneih khakziak in hih thu hong piang khia ahi hi.\nZingsol tanu te in Phaileng khua aading in Zingsol magazine bu 100 piakna le Tg Dong Za Mung gelh “Kitheihsiamna” laibu piaksakna kinei hi.\nSun nai 1 pm hun in hunte kizo siang in Tedim lam zuan in kiciah kik hi.\nPhaileng khua ah zolai tan 4 sang bek om in atung siah pen Tedim le Saizang ah kah uh hi. Anei zaw deuh te pen motor cycle tawh kah in anei lo te khua pan khe tawh pai tanghtangh uh hi.\nPhaileng khua thu\nTedim pan – tai 6\nInnpha zah – 58\nMimal phazah – 421\nPilna sin laitak sangnaupang – 98\nNaupai nupi – 28\nKum nga nuai naupang – 56\nKum khat nuai naupang – 28\nKum 10 sung ah tan 10 gualzo – 1]\n– Zingsol tanu te\nPrevious: Malaysia ah Pasian nasem te’n ngaihsutding thongkia te vai\nNext: ZAM Thupuak :: 16 Dec 2017 (Ha amanphat zia)


url: =Na hi citciat se hi :: ZOMI DAILY\nposted on 18 December 2015 at 9:41 pm Lomkholna: Biakna, DavidTuang, News\nJesu hong suah khit phetin, thah dingin ana zongsak pen, ama kumpiza’ luah kha leh cih patau in, hazatna lungsim tawh a kidim, Herod kumpipa na hi citciat se hi.\nPasian’ Tapa taktak na hih leh, tua bang tuabangin na lamdang bawl in la, tuabang tuabangin om in ci-a, ana ze-etet pen, Dawimangpa(Satan) na hi citciat se hi.\nJesu leitungah hong vak lai-in suang peuh tawh ana den sawm pen, mihai dawilutte khawng bekmah na hi citciat se hi.\nSimmawh langpan’ in a hoihlohna leh a mawhna bekbek ana zongzong pen, Jesu mahmah in, “Gul bangin ngian a zang note aw, migilo na hih uh ciangin bangci-in thuhoih genthei mah ding na hi uh hiam?…… Gul a bang mite’ suanlekhak mite aw, hell khuk tun nading thukhenna panin a suakta dingin bangci-in kilamen thei na hi uh hiam?” (Mat 12:34, Mat12:33) ana cih, Farisi mi kipilsak(mualtan’ suan)te na hi citciat se uh hi.\nJesu’ kithah nading vaihawm in, ngun peek sawmthum tawh Jesu a zuak pen, a lungsimkawi mahmah, Iskariot’ tapa Judas na hi citciat se hi.\nJesu’ in mawhna khat zong neilo ahihna thei napi-in, Jesu Singlamteh tungah thah dingin phalna a pia pen, thuman thei napi-in thuman bangin thu a khen ngam lo(thuman a din’pih ngamlo) Pilat na hi citciat se hi.\nJesu a kimat khit ciangin, vuagawp, satgawp in cilphih in sisan naisan a luangsak pen, mithah mivuak ding khawng mulkimhuai asa vetlo galkap gilo mahmah teng na hi citciat se hi.\nJesu singlamteh tungah a kikhai khit ciangin, Pasian’ Tapa taktak na hih leh nang leh nang kihonkhia in la, ko zong hong honkhia in,” ci-a ana ko/phin gawp pen zong, migilopa(tualthatpa)na hi citciat se hi.\nHi bang teng pen, Pasian’ deihna a tangtun nadingin a piang himah ta leh hibang pianziate sungah i kihel khak loh ding a thupipen ahi hi. Jesu mahmah in zong, “A nu’ sungpan in piang kei leh hoihzaw ding hi,” a cih pen hibang mite mah ahi hi. Jesu’ langkhat ah a om peuhmah a bangci mi cih thei khin na hih manin, Jesu tawh kisai-in, kei pen a bangci mi ka hi hiam, ci-in, nang leh nang na ki-en phakik in. Amen!\nPrevious: Nainganzi (politic) ih cih in banghiam? leh Kawlgam nainganzi (politic)\nNext: Kua thupizaw? ~ Hau Za Cin\nCovid a thuakte Kosiatna (Victim Blaming) hih ken! ~ Cing Van Kim\nLeitung a lumlet nuntak khuasak zia ~ Khup Lian Thang\nMeikhuam tungpan meikhau aguksawm guta khat meikanggawp\nAmbulance leh mawtaw kitaihkha in, Motorcycle honkhatzong nawkgawp


url: =Malaysia gamsung migilo te ngongtat ding ki patau semsem :: ZOMI DAILY\nposted on 19 January 2016 at 10:16 pm Lomkholna: Malaysia, News, Sawltak, World, Zomi\nMalaysia gamsung ah migilo te’n ngongtatding gelna nei cih kiza ahih manin, National Security Council (NSC) in gamsung ah Security khansemsem cih New Straits Times pan tuni Tuesday ni in kiza leuleu hi. Gamdangmi Foreigner leh Tourists te painopdiakna mun thupi te leh Public Area te ah Security dingin Police tampi koihbeh khin uhhi.\nMalaysia Prime Minister Datuk Seri Najib Razak inzong tuni NSC Meeting ah hihvai mah limgen mahmah cih kiza hi.\n“NSC in mipi te lungmuanna aneihding un ki lunggulh mahmah ahih manin palik leh galkap (Police & Military) te mun thupi teng ah kikoih kawikawi hi” cihzong genkhia hi.\nPrime Minister Najib in agenbehna ah Malaysia gamsung ah mipi te lungmuanna aomnading leh daihna aom nading ki lunggulh ahih manin, Security tawh kisai nidang in aki zangngeilo Department dangte zong hongki helding uh ki lunggulh hi cita hi. Tuahi a, Police, Armed Forces cihte banah Customs Department, Immigration Department, Civil Servant, Village Security, Development Committee Members cihte zong Prime Minister Najib in Security semkhawmding in lunggulh ahih manin, hong semkhawm totoding uhhi.\nSecurity tawh kisai ahih nakleh Malaysia gamsung mipi khempeuh in pilvang takin ih sepkhopding cih alunggulhna te pulak khiata hi.\nAdiakdiak in migilo te’n amitsuan Target in aneih phadiak uh ahi Kuala Lumpur City Centre, Bukit Bintang, Publika, Solaris, Hartamas, Bangsar, The Curve cih munte lauhuai cih ki limgen phadiak hi. Tua hi a, hih munte ah vai thupi mahmah aomkei nakleh nawkkhak lohding thupi pen hi. Ahi zongin hih munte ah pelhtheihloh nasem in aomte ahihleh gamtatna peuhah pilvangtak leh mite mit hek et giaugiau zelding thupi dinghi.\nAhuampi in cileng tusung pen Malaysia gamsung muntuamtuam ah Security nasiatak in kikoih kawikawiding hi. UN Card neilo te’n Palik leh kumpi thunei te namuh ciangin lauluatding zong hipah masa samlo hi. UN Card neilo te manding in hongkuankhia uh himasalo a, Malaysia gambup mipi lungmuan nading in Security asem uh ahihi. Ahi zongin tuabang kawmkal ah Ngia honkhat omveveding ahih manin, ahun leh amun alemnak leh sum ngahtheihtheih nadingin hong sitsit veve khading uhhi. Pelhtheih laiteng pelhsawm ni. ZD Sawltak #zomidaily\nPrevious: Zomite Malaysia gamah I phutkhak thute ~ Nang Khan Pau\nNext: Zongeina tawh kipawl in ihtheih ihkanding thute


url: =Tedim ah omlo – 1 ~ Hau Za Cin :: ZOMI DAILY\nposted on 29 December 2014 at 7:25 pm Lomkholna: Article, Hauzacin\nTedim ah omlo – 1\nTedim a nopna tampi i gen khin a, tu in a nopzawk semna ding zong tampi kibawl theilai hi cih ka muhna tawm kong gen nuam leuleu hi. Tedim ah a om tampi om a, a omlo zong na om veve hi. A omte a omlo dinga hoih zong pawlkhat om a, a omlo tampi a om dinga hoih zong na om veve hi. Khavak nuaia Thangmual lam pan a suk len vanleng ging dudute bel a gin ngaihlua kei in ahi zongin khuapi etlawmsak, a khu a nusiatte zong et dingin etlawm mahmah hi. Nidang ciang Zomi te tuanna dinga a lengleng uh ahih hangin tu laitak a kito etet zong hiphot mai hi.\nThukizakna Laidal Hawm Omlo: Khuapi khat dingin nisim thukizakna a om ding tawh kibang napi na omlo bilbel hi. Lamka ah ka zin ciang zingsang simin Zolai tawh kigelh Thukizakna Lai (Newspaper) i thawhma in inn kongbiangah na kikoihsak a, zing nisuak nilum awi kawm, niangtui dawn kawm in kisim a, leitung mun tuamtuam ah tua bang thu piang hi, Lamka khuasung leh khua kim ah tua bang thu piang hi cih kigelh hi. Tua bang a om ding ka sak leh Tedim ah na omlo in, nilum awi kawma niangtui dawn bek na hi ziau in, a kimlo khat om hileh kilawm cih bangin kihi hiauhuau. Ni 4 ka taam sungin Thukizakna lah kisimlo, radio lah kingai lo, TV lah kienlo, internet lah kienlo… ka lawmte in gamdangah tua ni 4 sungin thu tampi na theih behlap ding uh a, thuthak tampi na zak behlap ding uh a maw ciin ka lung hong nuam mello hi. Leitung thu piang theilo in khuasung, tualsung thupiang thei kei leng upate in ‘bil vuh loh’ a cih uh kibang baih mahmah leh kilawm. I khangual kiban lah diak leh kilawm sa ing. Nau min khawng puak damdam in i phuak hang i thutheih, i thuzak nisim, naisim, hun sim in i behlap kei a, ei bualna teng bek ah i bualbual leh i theihloh lam zong a theilo thei ding kihi mawk hi. Mite in a theih lam uh zong a theilo ding kihi lai hi. Tua ahih manin Thukizakna laidal kihawm omlo pen nuam kei. Om leh nuamzaw in um ing.\nCope Topa om laiin Tedim Thukizakna na hawm a, tua banga kihawm bangzah a om tam ka thei kei hi. Biakinn kimin zong ei pawl sunga thupiang teng, khuasunga thupiang theih dinga kilawmte, gampua a thupiang theih dinga kilawmte gelha nipini sim a hawm dingin hoih kasa hi. Ko, Mizogam khawngah khuasung pawlpi khempeuh, khangno kipawlna, numei kipawlna cihte in a kinei khin hi in Nipini zingsang bang thukizakna laidal sim ding tam zawzen hi.\nVasa omlo: Khual i zin ciang khua tuamtuam ah i pai a khuasung ah vasa khawng na ham ciauciau leh a nop dan tuam se hi. Khuasung singkung tung khawngah vasa na bawm henla, tua khawng en kawm, a ham khawng uh za kawmkawm leng a nuam mahmah khat hi. Ahi zongin tu tung pen Phuitong a pak nawnloh man maw, ahih kei leh theikha leh suangzute a pak loh laitak ahih man maw, khuasung ah vasa ka mu kei hi. Khua kim ah zong vasa leng zaizai cih bang ka mu kei mawk hi. Khuasung ah singkung a kisuanlo hi peuhmahlo napi vasa ham ciauciau khawng kiza lo a, vasa leng diamdiam khawng kimulo cih pen bang hang ahi tam aw ciin ka ngaihsun hi. Naupangte muh ding, hoihsak ding vasa tawm khat bek khuasung ah a om theihna dingin bangci vaihawm theih ding hiam? I Zomi vaphual zong khuasung khawngah hong leng dada phial mai leh phamawh se hiam?\nSingkung Gol Omlo: Khua mual pan ka khuadak a, khuasung pan ka khuadak a, a gal mual, a pam mual, a khang mualte ka et kawikawi hangin singkung gam mang hoihtak ka mu het kei hi. Tedim leh a kim a mualte kolh dekdek in kiak them cikcik po lai sama, a po sunsun zong kihal tum hileh kilawm takin lohal sulnung bangin mangvom leh leivom ka galmuh hi. Koi ah i singkung po teng om mang khin hiam? Koi ah i gammang tulak teng vatmai khin, banga zang khin ihi hiam? I gam i kep kei leh i gamsung bekhauzacin in thuaklo dinga nang leh kei in huih siangtho a kicing takin ngah kei leng natna kibehlap dinga, i cidamna thahatna zong kiam ding hi. I khantolo tuam dinga, i thatang zong a hat ding zah in hatlo ding hi. I nek ding singkung lopa pan anteh meh lim nono tampi kingah thei hi, tuate om kei leh sumbuk pan saphuklai tawh a kitunsa meh leh sathau te i tam nek dinga, tuate in hong ‘khek’ sak mahmah dinga ‘manta kungah i kah thei’ pah ding hi. Tua ahih manin kim leh pam, gamsung puah ding, kep ding Zomi khempeuh tavuan, mawhpuak, sep ding, pello a sepding khat ahi hi. Khuapi sung pan khuanawl gam Km 2 tan ciang bang singkung kuamah in phuk phalloh cih bangin kham theih hileh maw; mipi in zong tua bang deih hang ciin gen theih a om tam ci ing e.\nPrevious: Lungsim Khaatna panin suahtakna ~ Dr. Ngul Khan Pau\nNext: Atheih huai ZSM thukhun thak (2015)


url: =Malaysia aom biakpiakna munte ah a ngongtatsawm IS mi 4 kizonsan :: ZOMI DAILY\nposted on 16 April 2018 at 7:56 pm Lomkholna: Malaysia, News, Sawltak, World\nMalaysia gamsung aom biakpiakna munte ah a ngongtatsawm IS mi 4 kizonsan\nMalaysia gamsung ah IS (Islamic State) tetawh akizom migilo mi 4 te matdingin Police te’n azonsan laitak uh cih NST pan kiza hi. Tua IS member migilo mi 4 tepen Malaysia gamsung aom Muslim biakna ahilo, adang Worship biakpiakna munte leh Police zumte asuksiatsak, adosawm uh kici hi. (planning to launch attacks at non-Muslims’ places of worships and the police)\nHihvai tawh kisai in palik thuneipi ahi Inspector-General of Police Tan Sri Mohamad Fuzi Harun in agenkhiatna ah abeisa February 27 panin March 1 kikal inzong IS galkap mi 6 kimankhia cihi.\nTua akiman IS Militant Member tepen Johor sungpanin Federal police Special Branch Counter-Terrorism Division (SB-CTD) te’n amatkhiat uh ahihi.\nAhi zongin tua akimansa mi 6 te banah adang IS migilo mi 4 matdingin aki zonsanlaitak ahihi. Tua aki mankhia zonailo mi 4 tepen Malaysia gamsung ah National Security asusiathei zahdingin angong gamtatthei ding uh cihi.\nTua matdingin aki zonsan mi 4 te lakah pasal mi 2 tepen pata ahihi. Tua pata tepen Kelantan, Tumpat, Penangkalah Kubor pan hi uh a, atapa minpen Muhamad Faizal Muhamad Hanafi kici in, kum 29 aphakhin khat ahihi. Apa pen Muhamad Hanafi Yah kici a, kum 51 aphakhin khat ahihi.\nAdang khatpa pen Johor, Skudai aom hi a, amin Nor Farkhan Mohd Isa kici in, kum 31 aphakhin khat ahihi. Alina papen Thailand, Narathiwat pan hi a, amin Awae Wae-Eya kici in kum 31 aphakhin khat ahihi.\nHih migilo angongtatthei IS galkap mi 4 tepen Malaysia kumpi thunei te’n matdingin alimzonsan mahmah laitak ahihi. Atheikha te’n SB-CTD ah Investigating Officer te Phone 017-6727120 tungtawn in kizasak thei a, tuaban ah anaipenpen aom Police Station ahzong ki zasakthei hi.\nMore: Gamdangmi te sum aguksak, damiah ataih Malaysia palik mi 10 kiman\nHih migilo 4 te aselcip, apanpih, ahuh aomleh “Section 130M, 130K and 130L of the Penal Code” thukhun ombangin thu kibawlding cihzong Inspector-General in genkhia hi. Tuabang in apanpih aselsim tezong kum 7 panin kum 30 ciangbang thong ki kiasakthei cihi. Hih atunga Photo sungah aki suaksak mi 4 te muhkhakna ah aomleh buaina omkhathei, biakinnsung leh piakbiakna “place of worship” munte ah aom uhleh buaina piangkhathei cih phawk huai, kidop huaihi. Sawltak #zomidaily\nPrevious: Cancer natna neite koici kepding (ahuampi) ~ Cing Van Kim\nNext: Sisan piading mi kisam mahmah hang ei\nLungngaih kikna ~ Pu Thangboi\nLai Lun Ngaihno ~ Zotangmang\nMalaysia, Seremban ah Kawlgammi khat Heart Attack tawh mawtaw sungah si\nSingapore ah zatepkhuan leh leikhuan kum 18 pan 21 ah kikhanding ~ ZD


url: =Tulaai Leitung Thuthang Tuamtuam Updates May 3, 2014\n· 1990 Gualzawhna angah Shan Party SNLD leh 2010 kiteelna luut Shan party SNDP te kigawmkhop theih nading in Party khat pan makaai 5 ta ongtungding May 10 niciang Taunggyi khuapi ah thukikup khopna neiding in langnih pan May 3, 2014 ni in taangkokhia uhhi. Chin State sung a party teng bel kigawm khopding mualmong et banglai hi.\n· Amerian Democracy leh Human Rights lam Zalian nihna Sarah Sewall May 5-6 Indonesia gam paiding a tuakhit ciang kawlgam zinsuak ding ci in US thunei te in May 3, 2014 ni in taangkokhia uhhi. Adiak in kawlgam sung Democracy naseem party, kipawlna tuamtuam te leh khangno te tawh kimukhawmding ci uhhi.\n· KIO kilemna vaaihawmpawl in May 2,2014 ni Mitkyina khuapi ah Kawlgam kumpi kilemna bawlpawl tawh atuam kimuhkhopna ding angetna tawh kisai in kumpi lampan May 13hizaw leh ci in May 3, 2014 ni dongkik uha, aniding langnih kipsakna nei naailo himah leh May kha sung in kimukhawm theiding in lam en tuak uhhi.\n· Afghanistan gam saklam Badakhshan District sung ah May 2 ni nasiatak mencipna hang in misi 3 leh ahing 7 bek kumpi ten honkhiazo uha, mi 2,000 vaal mangthang laai ci in kumpi thuneiten May 3, 2014 ni in taangkokhia uhhi. UN ten ahihleh mi 350 si in inn 1,000 kisia ci in May 2,2014 ni in taangkokhia uhhi. Acian laai te mencip kiding kilau ahihman kiheemkhia a men vuhsa mite zong sikhin lelding a vuisa hipah in ngaihsun mai in kizong zonawnloding hi ci in Palik Maang Faziluddin Hayar in May 3, 2014 ni in genkhia hi.\n· Ukraine gam Odessa khuapi sung ah May 2,2014 ni Russia deih thautawi te leh Ukraine gaalkap te kikaap nahaang in Trade Union meikaang a mi 42 si in mitampi liam uhhi. Kua khutma kitheilo himah leh Russia deih mipi te in kumpi lamte ngah uha May 3, 2014 ni in hihmun ah nasiatak in lungkimlohna lak uhhi. Hih buaina tawh kisai in US secretary of State John Kerry leh Russia Foreign minister Sergei Lavrov te phone tawh kiho uha, Mr Sergei in Ukraine gaalkaap te khawlsak un ci in Mr Kerry tung ah ngetna nei hi. Ukraine gam buaina hang in mipi 80 vaal sikhin a, US leh EU ten Russia mawhsak uh ahihman muntuamtuam pan gaakding behtoto ding in thukimna nei uhhi.\n· Smart Phone company lian mahmah ahi Apple leh Sumsung pilna kiguksak buaina tawh kisai in California state San Jose Federal thukhen zumpi pan Sumsung in Apple tung ah $119.6miliion piading in May 2,2014 ni in thukhen uhhi. Abeisa hun in Apple in $2billion ngen a Sumsung in $6million piading in akideekdeek uh ahihi.\n· Somalia gam Mogadishu khuapi laaizang ah May 3, 2014 ni in nasiatak Bomb puakkham a mi 6 si in tampi liam uhhi. Hih bomb ko puahkhapsak hiven ci in Al Qaeda tawh kipawl Al-Shabab migilo te in genkhiapah uhhi.\n· Thailand Election Makaai te in PM Ms Yingluck te in July 20gambup kiteelna bawlding ci a ataangkokhiatna uh kumpi langpang makaai Abhisit Vejjaviva in kha 6 sung sottoding in May 3, 2014 ni in ngen a tua kha 6 sung in Ms Yingluck leh apawlte khawlding in ngen laai hi.


url: =Shah Alam vengsung Operasi lutin nupi agaikhah mahmahkhat zong kiman :: ZOMI DAILY\nposted on 20 July 2017 at 4:30 pm Lomkholna: Malaysia, News, Sawltak, World\nMalaysia, Shah Alam vengsung ah tuzingsang 1am hunpawl in Selangor Immigration Department te’n Operasi bawl uh a, nupi agaikhah mahmah khatzong mankhia uh cih NST pan kiza hi.\nTua nupi agaikhah “Heavily pregnant” pen nau apaaizawh kha 8 aphakhinta, asuak dekkuankuan ahihi. Adang illegal foreigners in aciapteh uh Work Permit kician aneilo honkhatzong kiman a, avekpi in akiman mi 48 pha cihi.\nSelangor Immigration Department director Omran Omar in agenkhiatna ah hih Operasi pen nai 2 sung akibawl hi a, Kampung Bukit Naga sung aom nasem te omna Workers Hostel sungteng akisit ahihi ci’n genkhia hi. Akiman khempeuh pen Immigration Laws palsak uh ahih manin amat uh cihi.\nHih gamdangmi akiman te lakah naupangzong 3 kihel cisawnsawn hi. Naupang kumcinglo akiman vekpi pen 3 pha uh a, tuaban ah numei 13 leh pasal 32 kihel uhhi. Akiman tepen kum 3 leh kum 55 kikal ahi uhhi.\nTua gamdangmi akiman tepen Myanmar gammi, Bangladesh gammi, Nepal gammi leh Indonesia gammi cihbang in gamtuamtuam pan kikheltek uhhi.\nVideo: Heavily pregnant woman among illegal immigrants detained in Shah Alam swoop\nHih gamdangmi tepen Steel bawlna, Plastic Materials bawlna, pongmoh “bread” bawlna cihbang Factory tuamtuam asem uh kici hi. Pawlkhat ansai ah Cleaner asem tezong kihel uh cih kiza hi.\nNupi naupaai asuakkuan akimanpen asuahdong Detention Depot ah kikem photding ci uhhi. Detention Depot cihzong thongkiamah hiveve a, tuazong “humanitarian grounds” in ahehpih mahmah in akituat uh ahihi. Asuahkhit ciangin hong paikhiatna gamah ki puakkikding ci uhhi. Koi gammi cihpen ki gencianlo hi.\nE-card bawltheih hunpen tukum February 15 akipan June 30 niciangbek hi a, E-card aki zattheih hunsung pen 15 February 2018 ciang ahihi. Sawltak #zomidaily\nPrevious: Papi khatin tapasal deihin azi kumkhatsung in nau 4 veitak phiatsak ahih manin sihlawh\nNext: Selfie kizaihna hangin US$200,000 manneiding Artworks honkhat phutukkha


url: =Genghis Khan Thu ~ Thu Tatuam (Siyin News)\nGenghis Khan Thu\nWednesday, March 07, 2018 Knowledge 1 comment\nNgamkeak taangthu sungah British Empire zawk ciang Mongo Emipre sia alianbel aniina hi.\nGenghis Khan sia Mongo Empire aphutpa hi in, Leitang akizomh suak empire te sungah azai bel hi.\nAnomin sia Temujin kici hi, Mongo Empire kipat AD 1206 pan AD 1227 (Kumh 21 sung) dong maang hi\nAma ii be min sia Khongirad kici aa, kumh 12 aphak in azipi Borte sia dokzu kipia hi.\nZipi sim ngawl azi in akism 11 pha aa, zino 500 le zi min pu ngawl numei tatuam taw lamlaktatam tatak nei thua lai in, Asia ah ama ii suanlepal sia zasim 8% pha in kison hi.\nAD 1171 : Apianna pa sia belephung lampui khat hi in, kumh 9 aphak ciang apa sia angalte innguza pia in that lumh uh hi.\nApianna apa ii zalaih tu ahihang, abelphungte in amate innkuan sia belephung hina pan kivawk hi.\nAD 1172: Tanga asuak amate unau 7 tengsia anu in vak aa, anuntakna haksa tatak in phul to hi.\nAD 1175 : ciang Tayichi’ud kici be te in in man aa, 1177 ciang taiku hi.\nAD 1178: Kumh 16 aphak ciang zi nei aa, azi sia apa ii ngalte in sal in mat sak in, ama zongh kithalup natu pan suakta valiai hi.\nAD 1184 ciang alawmte 2 ii huuna taw azisuataak thei hi.\nAzi sia akimat zawk tha liat ciang tapa nei ahikom, Gengis Khan ii atapa dangte in puavawk nuam uh hi. Ahihang Gengis Khan in, atapate 4 sung pan kamtam apau ngawl bel sia ama zalaih tu in athima sekholsa in koi hi.\nMihing minthang khat hong suak tato hi.\nAD 1186 ciang Mongol te lampuitu in kiteal aa, azi suataak natu ahuu alawmte 2 in eang ahikom, alawmte 2 ii belephungte taw kisim ua aa ngal lel in tai laleau hi.\nNgam sia azai zaw in sak le thang, nisua le nitumna sang hong keak tato aa, ngualzawna hong ngaa tato hi. Ama ii maan sung Mongo Empire sia tulaitak Mongolia, Senngam, Korea, Pakistan, Iran, Iraq, Turkey, Afghanistan, Moldova, Kazakhstan, Armenia, Georgia, Turkmenistan, Kuwait, Kyrgyzstan, Tajikistan, Uzbekistan, le Russia ngam mun pawlkhat huam in ama ii suanle paalte in hisia aa azaizaw in keak lai aa, Kawlngam zongh hong nawk suk ngei hi.\n(Angal te patoai)\nAD 1201 kum Taijut minamte taw akido lai in, ama ii thaltaw kikap ahihang pialman in asiphu thi hi. Ngal azaw ciang, ama thal taw akap sia akua ziam ci in adok le akaappa in hangsan tatak kipulak ahikom, ama sia ngalkapmaang in see aa, minphatna pia hi.\nPersian Khwarezmid Emipre (Tulaitak Iran le Arab ngam pawlkhat) te in Gengis Khan in sawl Ambassador pa ngawngtan ahikom Mongo ngalkap 200,000 in Khwarezmid Empire simtham sak aa, mihing zasim sung pan 90% thatlumh hi, khutthiamna aneiteng Mongo ngam ah ciapui hi.\nAD 1227Ama ii thidan sia khat le khat asonna kibang ngawl hi. Xi Xia ama alangpan Sente taw kidona pan thaltang kha in liam aa thi aci om aa, siphutung pan taak aci om aa, Sen kumpipa tanu ii bum tawk aci om hi. ama ii luanghawm sia kua mama mu ngawl hi.\nAma ii Empire sungah Thukun 32 nei hi, tua sungpan pawlkhat sia:-\nVantung le leitung bitphua in, amana anuntakna mihingte hong pia aa, hauna le suataakna hong pia Pathian khat bek om hi.\nBiakna taw kisai sia kua mama khaam ngawlin a suakta tatak biakpiakna nei sak hi.\nMongo minam peuma sal in kiman sak ngawl hi.\nNumei sia salin man aa zuak sia khaam hi.\nNgalsung pan mat Patang (Suphu leangmui sangin niam zawte) peuma that ngawlin suataak hi.\nTuni in Mongolia ah ama ii limlemealte sumtang tungah khen uh hi.\nIBU NUR INTAN March 9, 2018 at 7:41 AM


url: =Australia sumtuh honkhat Melbourne khuasung ah kizel ~ ZD :: ZOMI DAILY\nposted on 5 March 2017 at 4:43 pm UTC+9:30 Lomkholna: Australia, News, Sawltak, World\nAustralia, Melbourne khuasung ah sumtuh AU$100 honkhat ki thehthang, kizel kawikawi cih The Age te’n tuni Sunday (Mar 05) ni in genkhia uhhi. Tua sumtuh “Fake AU$100 Notes” tepen Restaurants, Pubs leh Shops tuamtuam ah kizang kawikawi cihi.\nHihbangdan in sumtuh abawlkhia, azangkhiazel pen adiakin migilo kipawlna Crime Syndicate te leh siahkhemte Tax Cheats te hiphadiak ci a, Federal Government inzong mipi lakah aki thehthangloh nading in matkhiattheih nadingin hanciam uh kici hi.\nHih sumtuh Fake Bills tepen nidangtawh kibanglo in Quality hoihsak mahmah uhhi. Ahi zongin muhpak theihding in akhialhna khat uh om a, tuapen sumtuh khempeuh avekin Serial Number ki bangsak uh cihi. Tua Serial Number akibang pen AI 13933231 ahihi.\nReserve Bank of Australia (RBA) te genkhiatna ah sumtuh pen $100 sangin $50 Notes te tamzaw cihi.\nKhuasung mipi lakah $100 Note sangin $50 Note te ki limzatzaw ahih manin, sumtuh abawl leh azangte’nzong $50 Note te vive limzatzaw uh cihi.\nHih thuthang tungtawn in Australia Dollar tungah Serial Number AI 13933231 ih muhkhakleh kidop huai cih phawkni. ZD Sawltak #zomidaily\nPrevious: Malaysia, Penang ah mawtaw khatin singkung phukha in meikuang, mi 1 si ~ ZD\nNext: Philippines gamsung ah 5.9 Magnitude tawh zinling, mi 1 si in 29 liam ~ ZD


url: =Malaysia ah Zomi Nam Ni siim phei – 5 ~ Hau Za Cin :: ZOMI DAILY\nposted on 2 March 2015 at 5:48 am Lomkholna: Article, Hauzacin, Zomi Nam Ni\nMalaysia ah Zomi Nam Ni siim phei – 5\nZomi Nam Ni sunga thupi kasak mahmah khat pen inn sungah a tu thei khempeuh tu in a pua lam ah a ding thei khempeuh dingin dindel liangin hunzatna kiuap a, nopci khia mahmah hel zen hi. Tua bek hilo in a pua lam ah anzuakna om zihziah ahih manin tua kiim tengah Zomi te kitu zihziah a, vaimim, vokngoi, buhsih leh aksa, buhsih leh bawngsa, buhsih leh ngasa ban ah buhsih leh be-uih zong kingah lai hi! Tua ciangin khua khat hinapi nasepna tuamtuam hanga kimu mengmeng theilote kimu in lawmta kimu ngei nailote zong kimu in anne khawm, kiho khawm, maan kizaih khawm in nuam kisa mahmah hi. A kimu cil tawh, a kimu ngeilo kimu kik vat cih bang om ahih manin manpha ka sa diak hi. Zomi Nam Ni pen pawi bawl in nuamsa in a omkhawm bek hilo in a mimal mahmah kimu in kiho in lawm leh gual kikhawl in i om pen i Nam Ni a thupina leh a lawhcinna ahi hi. Nungak leh tangval a phone nambat uh a kipia thakte semsem pen Zomi Nam Ni manpha diak hi. Pawlkhat bangin Zomi Nam Ni sunga lawmngaihte tawh kimuhna hun pha hipah ahih cianga…(a min bel gen kei ni in).\nHih late a sak khit uh ciangin Sia Thamung in “Mat leh Hen a Thuakte” cih thu hong gen a, lungsim hong lawng mahmah hi.\nThutom genna Khampat khua pan hong zin Rev. Go Za Sum in hong gen a – thahbo, sumbo, siahtung, siahphei a bo ni Zomi Nam Ni ahih na hong gen hi.\nLaigelh kidemna Rev. Dr. Cin Sian Pau in a vaihawm pen pahtawina ngah dingte pahtawi piakna amah mah in hong nei pah a, mipi in dai dide, zahtakna lianpi tawh ki en dimdem hi. Zomi khangnote in Zomi Nam Ni hong piankhiatna thu” cih laigelh kidemna nei uh a, a khatna pan a thumna ciang pahtawina hoih mahmah pia in, a dang mi 5 zong pahtawina hoih vive mah kipia hi. A thupina diak pen pahtawina khempeuh pen mimal in a piak ngiat uh hi a, laigelh siamte a pahtawi nuamte in a pahtawina uh ahi hi. Zomi sungah laigelh siamte pahtawina hih bang hong om thei cih ka muh ciangin ka lungdamna thu keima aituam in kikhop tawp ciangin Sia Pau kiangah ka gen a, amah in zong a lawphuai dan leh maikum ciang zong hih toh zel a sawmna thu hong gen hi. A laigelhte uh sim theih dingin a kimu thei tam ciin ka ngen a (kei laigelh uk ka hih manin) Sia Pau in om thei kha inteh cih hong gen ciangin ka nuam mahmah hi. Khangnote in laigelh hong zop to zel ding uh thupi kasa hi. [Tun hih lai ka gelh laitak in laigelh khangnote khutma ka muh theih dingin ka kiangah Sia Pau in hong khak ka ngah lian hi]. Topa in Zomi khangnote Zokam Zolai zun den zo dingin thupha hong pia hen.\nHun in lah hong ngaklo, vai khempeuh lah nuamtak in kizota ahih manin, “Mai kum Zomi Nam Ni ah kimu kik ni aw” ciin lungdam maitai takin ka kikhenta uh hi. Mun khempeuh ah om Zomi Nam Ni zang khempeuh tungah a bucing khantohna hong pia Pasian thupha hong kicingta hen.\nMai kum ciang kimu kik ni aw…\nPrevious: Adobe PageMaker Thu\nNext: Ngaihsut huai thu


url: =ZAM Thupuak :: 06 March 2016 :: ZOMI DAILY\nposted on 5 March 2016 at 9:20 am Lomkholna: News, Newsletter, Refugee, ZAM, Zomi\nMental Health and Psychosocial Support (MHPSS) Meeting ki neikik :: UNHCR makaihna tawh 03 March 2016 ni in UNHCR Meeting Hall ah a (4) veina “MHPSS Working Group Meeting” ki neikik thei a, ZAM paninzong Palaai te nih ki helthei hi. Hih atom in MHPSS akici “Mental Health and Psychosocial Support” pen Malaysia gamsung aom gambeel galtai Refugee leh Asylum Seeker te lakah ngaihsutna kicinglo leh khuaklam ahat mello te panpihding in aki pankhia ahihi. Tuaban ah Detention, Shelter, Training cihbang in Sub-group in ki helsuk a, thongkia te vai, damlo belhding neilo te vai leh bangci bangin panpihding cih Training piakzia ding kikupna te ki nei hi.\nMHPSS Steering Committee Members sungah ACTS, HEI, ICMC, MERCY Malaysia, Taylor’s University School of Medicine, Tzu Chi, UNHCR leh ZAM (Zomi Association of Malaysia ) akihel hi a, Kawlgam pan galtai kipawlna tampi aitang in ZAM hongkoih uh ahihi.\nHih Meeting akineih simin ACTS, HEI, ICMC, Mercy Malaysia, Tzu Chi, ICRC leh UNHCR zumpi pan IOM, OPI, CDU, IAD Officer te hongki helzel uhhi.\nTutung Meeting sungah thongsung aom damlo te vai ki limkup phadiak hi. ACTS panin Ms Janet in nungdiak in Detention Center apaina pan atuahkhak thute leh thongsung ah damlo te kikepzia hong pulak hi.\nUNHCR (Health) pan inzong Dr. Susheela in hih Detention te ah gamdang mite kikepzia adiklo te kumpi thunei te tung pulakding geelna te hong genkhia hi. Tuaban ah Penang lam ahzong gambeel mite kumpi zato akah uhciang sum tampibei in hamsatna tampi phukha cihte hong pulak a, amah ngiat maikalsung in Penang ah vazinding a, zato tetawh ki kupkhopna vaneiding uhhi. Adiakdiak in nausuakding te asumbei hong khiapsak nading uh, Discount hong piaktheih nading in va vansak dinghi.\nInsurance vai Update:\nInsurance vai tawh kisai abeisa in akizang ahi Tune Insurance tepen lemnawnlo ahih manin, adang Insurance Company aki zongkik hi a, April khasung in Insurance aleinailo te in ki leikik theikha tading cih zong Dr. Susheela in hong zasak hi.\nUN panin zato vaitawh kisai sumbei bangmah huhna aom nawnloh banah zato kahman sumbei tezong tamsemsem ahih manin, Insurance pen aki leitheih nakleh leitektek ding thupi mahmah dinghi. Ei Kawlgam mi atamzaw in azatding ciangbek in ki leisawm panpan a, tuapen ziakai luathei hi.\nInsurance vai tawh kisai Kawlgam mite’n atelbaihzawk nadingin Video Clip khatzong UN panin abawl uh hi a, asawtlo in mansiang tading hi. Ih pawlpi sungah, ih khuapih sungah, ih meltheih sungah Insurance ii athupit zia leh akisapzia hoihtak in ih genpih ciatding thupi mahmah dinghi. Insurance neilo in zato ah buaina khat tuakleng abuaiding eitengmah hihang cihtawh ihki hanthotding kongcial sawnsawn uhhi.\nQualitas Medical Group:\nMalaysia gamsung ah kumpi zato te zato kahman akhan semsemna tawh kizui in UN zumpi lampan inzong atuamtuam hong ngaihsutsak uh hi a, tulaitak Qualitas Medical Group tetawh kizoptheih nading ahanciam mahmah laitak uh ahihlam Dr. Susheela in hong genkhia hi. Hih Qualitas Medical Group te’n Malaysia gamsung vengtampitak ah Clinic neikawikawi uh a, UN tetawh hongki thukimtheih uhleh sunkal zankal Clinic paipaktheih nading in tampitak nuamtuam dinghi.\nHEI ah Mental Health Training om ding:\nKum sialin Health Equity Initiative (HEI) te makaihna tawh a kinei den Mental Health Training Course pen tukum 2016 ading in asawt lo in kipan ta ding hi. HEI pen Malaysia Kuala Lumpur bulphuh in 2007 kum in a kipankhia NGO khat hi in, gambel (refugee & asylum Seeker) te leh a kinengniam mite (marginalised group) panpih in cidamna ding kibawl kidonnate ah deidan om lo in ngah theihna ding asem phadiakte ahi uh hi. Training hun pen kha 8 sung peuhmah sawt ding a, nipi kaalkhat in khatvei ta (a tamzaw Saturday) hi ding hi. Training kah zah a tawmpen 80% a ngahte bek Certificate pahtawina kipia theid ing hi.\nHEI pen lungkham sinkhamna leh deidanna, nenniamna tuamtuam tawh kidim Malaysia gambelte nuntak khuasakzia hong telpih mahmah kipawlna khat zong a hihi. Hih lungkhamna te koici kantan zawh ding, kipawl khopna bulphuh in koici thalak ding, lungsim pumpi leh kha cidamna a khan theihna ding leh damlohna a om lohna dingin kikoici dal kholh ding cihte hong sinsak ding uh hi. Tua tham lo in a theih huai thumanpha tampite mipil misaim ten hong hilh in hong sinsak ziahziah ding uh hi. Mangpau thei lo cih kuitung sak kei inla, sinnopna lungsim leh mite ading thupha bawl nopna lungsim na neih naak leh kah sawm hamtang in. Kisik lo ding hiteh. Kamphen zong om den dinga, na lamsaap leh na anman ding zong hong guan lai ding uh hi. Lunghei lo takin na lunggulh zahzah dong thei, kan thei in sin theihna ding hunhoih akihon laitak ahihi. A lunglut ten min piak theih ni a nawnung pen 21 March 2016 (Monday) ahihi.ZAM zumah zong kipia thei hi.\nMimang pawlkhat hong kanpih un:\n1). Thang Sian Muang, a khualui Thangzang hi in, a omna Sakollam Tedim hi. Tuiphum pawlpi mi ahihi. Apa min Langh Do Dal, anu min Ciin Suan Cing hi. Malaysia Balakong a nasem hi in, October 2014 a kipan a thu ala kiza nawn lo hi. A omna a thei ih om zenzen leh a nuaia\nPhone number te tawh hong zasak un: Ban Kim 018 9878 298, Sia Zam Do Nang 011 2614 3885.\n4). ZK Ngo Khan Khup, a khua Nguasing hi in, a nulehpa pen Nang Kap leh Nian Ngaih Ciang hi. December 2014 kum akipan a mang hi in a mu kha ih om lehPh. Number 011 123 00186, 011 122 80386 ah zasak pah ni.\n5). Nang Ngaih Mang, a khua Suangzaang hi in, a nulehpa pen Zam Za Sei leh Man Khan Dim hi. 2015 kum sunga mang hi. A mu kha ih om leh leh Ph. Number 011 123 00186, 011 122 80386 ah zasak pah ni.\nSia Kam Mung tungah lungdam kohna:\n2012 kum pan Zomi kipawlna sungah nasep kipan in Zomi Genvai “Zomi Social-welfare of Malaysia “ZSM” ah mipi teelna tawh President mun len hi. 2013 kum ZAM palai kiteelna pan mipi teelna tawh ZAM Vice President mun len kawm in USA gam apai ni ciang ZSM lutangpi mun tawh thuah khawmin Zomi sungah itna, veina, lainatna tawh asun azan cilo in lungsim, pumpi, hun leh theihna khempeuh sitlo in nasem a, asep sungin Thong inn leh Detention campte ah pai kawikawi hi. Thong inn sung tung Zomi te delh in vaan hi.\nMalaysia gam State tuamtuam a om Zomi akiman te vanin pai kawikawi a, damlo te huh in zato leh Clinicte ah paipih a, damlo pawl khat te in UN minsan na a ngah theihna dingin vaihawm pih aa, damlo pawlkhat te UN minsanna ngah pih hi. Zomi te luang phamna ahi Zomi Social welfare of Malaysia “ZSM” ah lutangpi asep sung January 2012- February 2016 sungin naseppih lawm leh gual tawh kithuhual in hangsan takin nasem a, Malaysia gam sunga tuahsia Zomi (151) te luang phaam in han tang sak zo hi.\nA innkuanpihnu tawh pang khawmin cimawh dongtuak Zomi te kem in khoi uh a, mi phattuamna ding nahoih tampi sem uh ahihman in Zomi tampite adingin thupha naak khat suak uh hi cilehang zong kikhial het lo ding hi. Sia Kammung pen thugen siam mahmah hi. Kam zong siam hi. Amel a tha zong cingh in a zahtaak huai mi khat ahihi. A kipiak khiatna leh minam a ding nahoih a sepna khempeuh ZAM zumpi in ciamteh a, mipi lungsim sungah cikmah hunin mang ngei lo ding hi. A tuntunna ah a nungta Pasian in thupha pia in ompih tawntung ta hen.\nRSC & DHS pan contact ki ngahlo:\nAnuai a Contact ngahlo nambat sungah na nambat a kihel khak a leh ZAM zumpi ah hong pai in. Contact ngah kik theihna dingin hong ki huhnuam hi.\nInsurance Card abawlsa te:\n2015 kum November & December sungin ZAM pan Insurance abawlsa te ading Card thak hong tung ta hi. Man Za Niang leh Tel Khan Dim pen kum cing khin uh ahihman un Insuarnance Card ki ngahsak nawn lo uh hi. Insuarance zat hun ding theih kholh hilo ahihman in na Card nong kan mengmeng ding uh hong zasak ungh.\nZAM Palaai te’n khakhat in khatvei Malaysia gamsung aom Pawlpikem Pastor te ki samden a, thu ngetkhopna ki neiden hi. Tukha March kha Palai Prayer Meeting pen 04 March (Friday) ni in Adonai Christian Fellowship pawlpikem Rev. Zam Tuang in hong makaih thei a, tha ki ngah mahmah hi.\nZomi Nam Ni DVD ki leithei ta:\nZomi Nam Ni a Video kizaih teng DVD khat in kibawl a, tun lei theih hi ta hi. ZAM zumah khui khat ciang RM10 in a deih ten hong la un. Tutung ZND khui pen mipi lam kilimzaih mahmah hi. Nang zong kihel ngelngel ding hi teh!\nPrevious: US gamsung khualzinna pawlkhat – 63\nNext: Zomi leh ECOSOC Youth Forum 2016\ntua hi leh maw U N nei nai lo ten zong lei thei maw ..tua teh bang teng ah ki zang thei a bang teng ah ki zang thei lo insurance in nau suak te khawng zong huh thei maw huh thei lo cih a ki tel zawh in nong ngen thei uh dia


url: =Buaina abei nadingin :: ZOMI DAILY\nBuaina abei nadingin\nposted on 21 August 2015 at 8:55 am Lomkholna: Article, Thawntuang\nA masa in mihing te pen ih lungsim anat ciangin ih vekpi in ih haitat khitlam ka thei hi. Sia Haupu in lainasim laitakna heh asuak leh tawmvei, nikhat ninih khawlphot inla tuateh lai na thuhding a om ahihleh thukpan lecin thu hong hoihpai zawhamtang ding cihi. Maan hi.\nUSA leh USSR kikal kidemna ( Cold War) a pianlai in galhiam pawlkhat siahhuai piangsak lua ahih manin tuate zatloh dingin a gam Nih un thukim uhhi. Tuhun in zong leitungah kaat kihel ( Chemical) pawlkhat leh Lungno kihel ( Biological) pawlkhat galhiam te tampizatloh dingin ki khaktan aa, nuclear pawlkhat kikhiamin pawlkhat ki susia hi.\nTuamah bangin ki lawmtatna, ki zopna khat peuhpeuh ah I vanzat pawlkhat ahi, ki mawhsakna, neubawlna, haamsiatna, simmawhna, tungnung tuanna, elpauna cihbang pawlkhat te I kiamding leh I suksiat ding pawlkhat te siangsak dihni.\nKizopna ah lungduaina kisam hi. Lungduaina cihpen pilna pan hong piangkhia hi aa, pilna I cihpen midangte ngaisiamna, theihsiamna pan hong piang hi. Ki pawlna ah thubuai aom ciangin lungduai tak in kilemna bawlding cihtak ciangin maivil (appeasement) ding cihzong hituan lo hi. Thubuai aom ciangin lawmte I gensiat sangin thungen masa lehang, I lungsim hong laihsak maw, nang panpih kullo in tua minu mipa Pasian in a lungsim a kikhalsak na mu theiding hi. A maute adingin thu ngetsak semsem lehang ki zopna hong hoih pai semsem dingaa, Pasian sepding khat asepsak zong na hipah hi.\nThubuai I tuakkhak ciangin a tamzaw in thunget I hatloh lam ka tel hi. A hehsak pa ihi aa, na hehsakpa ahihzongin tuapen thupi masa lo hi; a gamtang masa dingin Pasianin hong lamen masalo ahihlam I telding kisam hi. Thubuai khat ki theihmawh bawlna pen kisiasuak thei aa, thubuai avending zakai na in khasiatna te khangsak in thu leh la te kisiasuak thei hi. Tua ahih manin thubuai khat peuhpeuh I neihciangin Pasian dongin thu aveng nangin manlang tak in I hanciam ding thupi hi.\nThubuai phelsianglo cih himhimpen eimahmah hong buaisak bek hilo in Pasian tawh ki lawmtatna tampi khaktan in I thungetna te hong ngahsak lo hi. Taktak in I khasiat ciangin I ngaisut ziate leh I gamtat ziate haivai thei mahmah zaw hi.\nKi zopna leh thubuai a veng nadingin nang lampan, ei lampan khiapsukna leh ki leptuahna leh amau kitangsapna te masakna cihbang na hih theihzah in sem in. Tua hihleh “ Thupha Ngah Mi” ( Beattitude) na hiding hi. Hih mahleh kilemna adingin nasep ciangin Pasian’ sepding khat aseem na hihi. Pasianin ki lawmtatna ah ki lemna ding a vaihawmte ama tate a na cihna zong tu-a thu hang mah ahihi.\nPasian tawh na kizopna vaibing sak kha kei in, I khua I tui, I minam mindai sak lel aa, Pasian sepding tampi khaktan ban ah ei mah leh eimah tuisa akibuak ihihi. I khanggui ahoihna dingin veina lianpi tawh ngaihsut teta mah in kong hamciam hi.\nPrevious: Same Sex Marriage tawh kisai thupulaakna (Zomi Christian Ministers Fellowship)\nNext: ZCD Ready ta\nMalaysia Zomi te leh Biakna vai nasepzia pawlkhat\nNew Zealand Prime Minister in kakhawlding ci’n genkhiavat ~ ZD\nA poi thei thu ~ Tdkhen\nThe Second Coming (Tua Nihvei Paina)\nA manpha Nute’ Ni ~ Rev. Khoi Lam Thang


url: =Mihing leh mawtaw :: ZOMI DAILY\nposted on 12 July 2018 at 10:22 am UTC+8 Lomkholna: News, Siamsin\nMipil te in mihing pen mawtaw tawh genteh uh hi. Tua mawtaw a paisak, a gamtangsak taktak pen sunglamtha (engine) ahihi. Hih gentehna i et ciangin mawtaw bangzah tak in etlawm in a hoih zongin engine om keileh paitheilo cihna ahihi.\nBangzah takin vangik a pua zongin a engine hoih peuhleh a utna tungthei hi cihthu honglak hi. Mawtaw pen ih pumpi tawh na genteh uh hi. Khuakpilna pen mawtaw hawlpa tawh genteh uh hi. Mawtaw (pumpi) pen engine leh a hawlpa deihna bangbang bek nasem in sila bangin a om khinkhian ahihi.\nMawtaw engine bangzah takin a hatzongin mawtaw hawlpa khutnuai ah om veve hi. Mawtaw hawlpa hawlna lo mundangah pai theihna ding thu nei ngiatlo hi. Tuahiaa mawtaw a’dingin a engine leh a hawlpa a kipumkhat ahihi.\nIh mel ih tha hoihlo in, ih tha a hatkei phialzongin a hihkeileh ih mel bangzahtak in hoih in ih tha a hatmahmah zongin gualzawhna leh matutna dingin tua te thupi masa lo hi. Hong kalsuan sak taktak pen engine hi aa tua engine a hawlding a uk dingin mawtaw hawlpa (khuak pilna) kisam hi.\nMawtaw in vanngik a puak mahbangin ih nisim sumzonna ah, i nasepna tuamtuamte ah, pilna i zon na ah vangik ki pua kha thei hi. Ahizongin tua vangik hangin lungkiat ding hilo hi. Source: baihlamtak aa nalianpi sepna/ Siamsin Library\nPrevious: Na deek akhamluat leh na nuailam en in\nNext: Zuaupi hi ~ Kham Khual\nTuni Pasian Kammal (Feb 14, 2019)


url: =Malaysia, Serdang vengsung ah mawtaw 6 tak kiphugawp in mi 2 in sihlawh :: ZOMI DAILY\nposted on 6 August 2017 at 5:25 pm Lomkholna: Malaysia, News, Sawltak, World\nMalaysia, Serdang KTM Station gei ah Saturday nitaklam in Accident huaisia mahmahkhat piangin mi 2 in sihlawh cih theStar pan kiza hi. Serdang vengsung Besraya Highway tungah mawtaw akigawm in 6 tak ki phulkhagawp cihi.\nKumpi thunei Acting Serdang OCPD Supt Mohd Rosdi Daud in agenkhiatna ah Saturday nitaklam 6:30pm hunpawl in tuahsiatna apiang cihi.\nMawtaw golpi Lorry Driver khat Kuala Lumpur khuasunglam zuanin apailaitak ama totna lampi tungah mawtaw khat lutpheivat ahih manin aki hepna panin lenkip zolo, Lost Control ahih manin tuahsiatna akipan cihi.\nLorry apeitaalgawp in kibungsuk a, lamzikpi alaizang agi akikhenna Road Divider nawkphei hi. Tuakhit ciangin Motorcycle khat nawkphei in, tuakhit ciangin adang mawtaw 3 leh Cement Mixer mawtaw khatzong nawkpheisuak leuleu hi.\nTualak ah Motorcyle atuanglaitak papen sipah cihi. Motorcyclist papen kum 77 aphakhin khat ahihi.\nVideo: Two killed in six-vehicle accident near Serdang KTM station\nAdang kum 32 aphakhin mawtaw ahawl khatpa zong liamgawp in, Serdang Hospital ah kipuakpah himahleh aliamma tengtawh zato panin siveve hi.\nHih tuahsiatna apianlaitak in guahzulo a, lamzikpi Traffic zong bangmah nawngkaina aom hilo cihi. Tua ahih manin hih tuahsiatna pen zulhtat in mawtaw hawlna “Reckless Driving” hangin Accident apiang hi ci’n thunei te’n ciamteh uhhi.\nRelated: Malaysia, Serdang ah akithat Kawlgammi 5 te vaitawh muanmawh mi 15 kimanta\nAgeinai ah amukha khuasung mipi te sungpan inzong pawlkhat in athu ala apianzia te palik thunei te tungah genkhia in, hoihtak athu ki kancianding cih kiza hi. Sawltak #zomidaily\nPrevious: Beng tawh kisai, Zomi makaipite tung thumna ~ Dr. Dongno\nNext: Indonesia ah phalna omlo in gamsung meihal te thautawh kapkhuan ki piata


url: =PI TEEL CIIN' TANGTHU\nNidang lai-inah nungak mel hoih mahmah khat om a, a min Teel Ciin kici hi. Amau Tonzang-a teeng hi a, Manlunte thupi laitak hi a, Pu Kam Hau' min than hun lai hi dingin ki-um hi.\nTua banga a sapsak uh ciangin Teel Ciin in "Kei gundungah ka pai ciangin ka ci nuam kei thei in, hong pai zo dah ning" ci hi. A nute in a hawh ding deih lua uh ahi manin, "Na nu cina, gim mahmah hi." ci-in a zaksak ciangin thupi, thukin sa ahih manin kithawi biangbuangin a mai beelmang zut man loin pai hi. A nupa un pai uh a, Tuikawi tuili gei a tun uh ciangin Teel Ciin in, "Ka ek va tha pak ning, i nau na tawi in," ci-in lampamah pialin tung kik nawn lo hi.\nA tun kik theih loh ciangin a pasal in singdawn pan samsam hi. A naungek lah nawi duhin kapkap a, a pasal in lungkham lua in la phuak hi.\nTawicil von min-in kong ham zaw diam,\nLailun mahin ngaih neem kong ci diam,\nci-in sasa hi. A tun theih loh ciangin a nau tawi-in Tonzangah pai suak a, khuamial khitin tung hi. A tun ciangin a nu a pate in, "I ta hong tun lohin sa hawm kei ni." ci-in na ngak uh hi. A thu teng a ngen ciangin Teel Ciin nu in la khat phuak a;\nI sau nen h ningzu aisa buan bang ,\nVon Ciin, zamzo ong tun ma'n kihawm mawh,\nA pawi ven ciangin a pasal lah a sungh ten a teencip ding hi thei lo ahih manin a khua, Tualmu-ah ciah kik hi. A nau lah nawi duhin kapkap a, zanin zong ihmu loin nau khiim in, pialkhang khawngah kilehpihpih hi. A nau a ihmut ciangin tawmveivei luppih a, khatvei a ihmut sungin a mangin Teel Ciin kihil hi. "I nau ann ding akgil-ah koih ing, khua a vak ciangin na en in," ci hi. Khua a vak ciangin akgil a et leh um sungah zuha thunsa -in na om a, la-in nau a pia hi. Tua bangin a mi kimu loin kihil zelzel hi.\nNi khat ni ciangin a singcih ding bei a, a nau pen a innpi uhah kha-in sing pua dingin kuan hi. A tun ciangin lawhta sungah ann suksa-in na om hi. A vengte kiangah "Kua in annnek hong bawlsak na hi uh hiam?" ci-a a dot ciangin a vengte in, "Ko bawl peuhmah kei ung. Ka va et uh ciangin ak-kang khat sum phungah a vakvak mu bek ung," ci uh hi. Tua bangin tam veipi om hi.\nNi khat ni ciangin, amah zong lokuan kineihin a inn sunga lupna tungah lumin a inn khak hi. Nidanga a pai ngei banga Teel Ciin a va pai leh a pasal in mu hi. Lawhta tawh ann la dingin a pai teh a pasal in thakhat in bawhin man a, a thu teng kikum uh hi. Tua pan kipanin ciahsak nawn lo hi. Ama ngenna-ah, "Tuikawi li-a dawite hi a, nuam mahmah hi," ci hi.\nA sawt vei ciangin a sing cih ding uh bei a, vaikuan lohin phamawh hi. Nusia leh lah mang kikin a tun nawn loh ding lau ahih manin tawl khat nusia gam lo hi.\nTualmute khua ngei, Kawlmual kici, khuaikeen ngei a suak suk, Muallui kici om hi. Ama'n la khat sa a;\n(a) Ka khua ngai ing e,\nKa Mu tual khua ngai ing,\nKa lam ngai ing e,\nKa Kawlmual lam ngai ing;\n(b) Muallui tui siang ka dawn loh ding aw,\nKawlmual lam phei tot loh ding aw,\nci-in sasa hi.\nA sing cih ding uh om nawn lo a, a pasal in a zi kiangah, "Na paikhia peuhmah kei in, sing va pua pak ni'ng," ci-in vai khaka sing pua dingin a kuan hi. Tua kalin na mang kikin a thu a la lah kiza nawn lo, lah kimu nawn lo, a guhsia beek zong kimu ngei nawn lo suak hi.\n1941 hun pawlin Pu Vial Khaw Tuan in mang mu thei hi. Ama genna ah; "Teel Ciin pen dawi ten zi-in nei a, ta zong nei hi," ci hi. Tua pa in mi cidam a vakvak kim lai, "Na kimit-et dih aw ka lung nuam kei ," a cih leh ka lawmte in thah hong sawm hi cih a thei khol ahi hi. Ahi hangin nang si ni teh, ci lo hi.\nTua pa genna ah "Lungsan gunlai sak to-ah ka pai ciangin nupi hoih mahmah khat in, "Vial Khaw Tuan aw, ciah mengmeng in, na ciah pak kei leh kei na bang ding hi," ci-in hong mu peuh leh hong sawl pahpah," ci-in gen hi. Tua hun lai-a mite in Teel Ciin a kici hoh ahi tam, ci-in ummawh uh hi.//